b'\n_START_ARTICLE_\nDinastia Song\n_START_SECTION_\nSong de Nord, 960\xe2\x80\x931127\n_START_PARAGRAPH_\n\xc3\x8emp\xc4\x83ratul Taizu al Songului (r. 960-976) a unificat China prin cucerirea altor teritorii \xc3\xaen timpul domniei sale, care \xc3\xaencheie revoltele din perioada celor Cinci Dinastii \xc8\x99i Zece Regate. \xc3\x8en Kaifeng, el a stabilit un guvern central puternic, a asigurat stabilitatea administrativ\xc4\x83 prin promovarea sistemului de Examinare Imperial\xc4\x83 pentru serviciul civil, numirea birocra\xc8\x9bilor statului dup\xc4\x83 calificare \xc8\x99i merite \xc8\x99i a promovat proiecte care asigurau eficien\xc8\x9b\xc4\x83 \xc3\xaen comunicare \xc3\xaen tot cuprinsul imperiului. Un astfel de proiect a fost crearea de c\xc4\x83tre cartografi a h\xc4\x83r\xc8\x9bilor detaliate pentru fiecare provincie \xc8\x99i ora\xc8\x99, care au fost apoi adunate \xc3\xaentr-un mare atlas. El a promovat \xc8\x99tiin\xc8\x9ba inovatoare \xc8\x99i inova\xc8\x9biile tehnologice prin sprijinirea unor lucr\xc4\x83ri cum ar fi turnul cu ceas astronomic proiectat \xc8\x99i construit de inginerul Zhang Sixun._NEWLINE_Curtea Song a men\xc8\x9binut rela\xc8\x9bii diplomatice cu regatul indian Chola, Egiptul Fatimid, Srivijaya, Hanatul Kara-Khanid din Asia Central\xc4\x83, precum \xc8\x99i cu alte \xc8\x9b\xc4\x83ri care i-au fost partenere comerciale. Cu toate acestea, cele mai apropiate state vecine ale Chinei au avut cel mai mare impact asupra politicii sale interne \xc8\x99i externe. De la \xc3\xaenceputurile sale sub Taizu, dinastia Song alterna \xc3\xaentre r\xc4\x83zboi \xc8\x99i diploma\xc8\x9bie cu etnicii Kitani ai dinastiei Liao din nord-est \xc8\x99i cu tangu\xc8\x9bii din Dinastia Xia de Vest, \xc3\xaen nord-vest. Dinastia Song \xc8\x99i-a folosit for\xc8\x9ba militar\xc4\x83 \xc3\xaentr-o \xc3\xaencercare de a \xc3\xaen\xc4\x83bu\xc8\x99i Dinastia Liao \xc8\x99i de a rec\xc3\xa2\xc8\x99tiga cele \xc8\x98aisprezece Prefecturi, un teritoriu sub controlul khitan, care a fost, \xc3\xaen mod tradi\xc8\x9bional, considerat a fi parte din China propriu-zis\xc4\x83. Cu toate acestea, trupele Song au fost respinse de c\xc4\x83tre armatele Liao, care s-au angajat \xc3\xaen campanii anuale agresive pe teritoriul Songului de Nord p\xc3\xa2n\xc4\x83 \xc3\xaen 1005, atunci c\xc3\xa2nd semnarea Tratatului Shanyuan a \xc3\xaencheiat aceste ciocniri de la frontiera de nord._NEWLINE_Dinastia a fost obligat\xc4\x83 s\xc4\x83 ofere tribut kitanilor, de\xc8\x99i plata acestui tribut avea un impact minor asupra economiei statului, per ansamblu, din moment ce Kitanii erau, \xc3\xaen mare m\xc4\x83sur\xc4\x83, dependen\xc8\x9bi de importurile, \xc3\xaen cantit\xc4\x83\xc8\x9bi masive, de bunuri din Song. Mai mult, statul Song a recunoscut Liaoul ca egal al s\xc4\x83u, din punct de vedere diplomatic. _NEWLINE_Dinastia Song a reu\xc8\x99it s\xc4\x83 ob\xc8\x9bin\xc4\x83 mai multe victorii militare asupra tangu\xc8\x9bilor, la \xc3\xaenceputul secolului al XI-lea, culmin\xc3\xa2nd cu o campanie condus\xc4\x83 de c\xc4\x83tre eruditul om de \xc8\x99tiin\xc8\x9b\xc4\x83, general, \xc8\x99i om de stat, Shen Kuo (1031\xe2\x80\x931095). Aceast\xc4\x83 campanie a fost \xc3\xaens\xc4\x83 \xc3\xaen cele din urm\xc4\x83 un e\xc8\x99ec, din cauza nerespect\xc4\x83rii unor ordine directe de c\xc4\x83tre un ofi\xc8\x9ber militar, rival al lui Shen, iar teritoriul c\xc3\xa2\xc8\x99tigat de la Xia de Vest, \xc3\xaen cele din urm\xc4\x83, a fost pierdut. Un alt r\xc4\x83zboi semnificativ a fost \xc3\xaempotriva Dinastiei L\xc3\xbd, a Vietnamului, dintre 1075 \xc8\x99i 1077, cauzat de disputa asupra grani\xc8\x9bei de stat \xc8\x99i ruperea de c\xc4\x83tre Song a rela\xc8\x9biilor comerciale cu Regatul \xc4\x90\xc3\xa0i Vi\xe1\xbb\x87t. Dup\xc4\x83 ce for\xc8\x9bele L\xc3\xbd au provocat pagube masive \xc3\xaentr-un raid \xc3\xaen Guangxi, comandantul Song Guo Kui (1022\xe2\x80\x931088), a p\xc4\x83truns p\xc3\xa2n\xc4\x83 la Thang Long (prezentul Hanoi). Cu toate acestea, pierderile grele de ambele p\xc4\x83r\xc8\x9bi l-au determinat pe comandantul L\xc3\xbd Thuong Kiet (1019-1105), s\xc4\x83 fac\xc4\x83 propuneri de pace, permi\xc8\x9b\xc3\xa2nd ambelor p\xc4\x83r\xc8\x9bi s\xc4\x83 se retrag\xc4\x83 din lupt\xc4\x83. Teritoriile capturate, de\xc8\x9binute de catre Song \xc8\x99i L\xc3\xbd, au fost \xc3\xaentreschimbate \xc3\xaen 1082, \xc3\xaempreun\xc4\x83 cu prizonierii de r\xc4\x83zboi._NEWLINE_\xc3\x8en timpul secolului al XI-lea, rivalit\xc4\x83\xc8\x9bile politice i-au divizat profund pe membrii cur\xc8\x9bii, din pricina abord\xc4\x83rilor diferite ale ministrilor, dar \xc8\x99i din cauza opiniilor \xc8\x99i a politicilor privind gestionarea complexei societ\xc4\x83\xc8\x9bi Song \xc8\x99i a \xc3\xaenfloritoarei economii. Cancelarul idealist Fan Zhongyan (989-1052) a fost primul care a primit o reac\xc8\x9bie politic\xc4\x83 acid\xc4\x83, c\xc3\xa2nd a \xc3\xaencercat s\xc4\x83 fac\xc4\x83 reforme \xc3\xaen \xc3\xaembun\xc4\x83t\xc4\x83\xc8\x9birea sistemului de recrutare a func\xc8\x9bionarilor, majorarea salariilor pentru func\xc8\x9bionarii minori, \xc8\x99i de stabilire a programelor de sponsorizare, pentru a permite unei game mai largi de oameni s\xc4\x83 fie bine educa\xc8\x9bi \xc8\x99i eligibili pentru slujbe la stat. Dup\xc4\x83 ce Fan a fost for\xc8\x9bat s\xc4\x83 demisioneze din func\xc8\x9bia ocupat\xc4\x83, Wang Anshi (1021-1086) a devenit cancelar al cur\xc8\x9bii imperiale. Cu sprijinul \xc3\xaemp\xc4\x83ratului Shenzong (1067-1085), Wang Anshi a criticat aspru sistemul de \xc3\xaenv\xc4\x83\xc8\x9b\xc4\x83m\xc3\xa2nt \xc8\x99i birocra\xc8\x9bia de stat. \xc3\x8encerc\xc3\xa2nd s\xc4\x83 rezolve ceea ce el a v\xc4\x83zut drept corup\xc8\x9bie de stat \xc8\x99i neglijen\xc8\x9b\xc4\x83, Wang a implementat o serie de reforme numite Noile Politici. Acestea implicau impozitul funciar, stabilirea unor monopoluri de stat, sprijinirea mili\xc8\x9biilor locale \xc8\x99i crearea unor standarde mai ridicate de examinare imperial\xc4\x83, pentru a face mai facil\xc4\x83 admiterea birocra\xc8\x9bilor iscusi\xc8\x9bi. Reformele au dus la apari\xc8\x9bia de fac\xc8\x9biuni politice la curte. Grupului Noilor Politici (Xin Fa) al lui Wang Anshi, cunoscut sub numele de \xe2\x80\x9eReformi\xc8\x99ti\xe2\x80\x9d, i s-au opus mini\xc8\x99trii din fac\xc8\x9biunea \xe2\x80\x9econservatoare\xe2\x80\x9d, condus\xc4\x83 de istoricul \xc8\x99i cancelarul Sima Guang (1019\xe2\x80\x931086). C\xc3\xa2nd c\xc3\xa2te o fac\xc8\x9biune lua locul alteia la majoritatea pozi\xc8\x9biilor de mini\xc8\x99tri de la curte, oficialii rivali erau degrada\xc8\x9bi \xc8\x99i exila\xc8\x9bi, trimi\xc8\x99i s\xc4\x83 guverneze regiuni \xc3\xaendep\xc4\x83rtate, de la frontierele Imperiului. Una dintre cele mai proeminente victime ale rivalit\xc4\x83\xc8\x9bilor politice a fost celebrul poet \xc8\x99i om de stat Su Shi (1037-1101), care a fost \xc3\xaenchis \xc8\x99i \xc3\xaen cele din urm\xc4\x83 exilat, deoarece a criticat reformele lui Wang._NEWLINE_\xc3\x8en timp ce guvernul central Song a r\xc4\x83mas divizat politic \xc8\x99i s-a concentrat pe treburile interne, noile evenimente alarmante din nord, din statul Liao, au ajuns \xc3\xaen cele din urm\xc4\x83 \xc3\xaen aten\xc8\x9bia politicienilor cur\xc8\x9bii. Jurchenii, un trib vasal al Imperiului Liao, s-a r\xc4\x83sculat \xc3\xaempotriva kitanilor \xc8\x99i au format propriul lor stat, dinastia Jin (1115-1234) . Oficialul Song Tong Guan (1054-1126) l-a sf\xc4\x83tuit pe \xc3\xaemp\xc4\x83ratul Huizong (1100-1125) s\xc4\x83 formeze o alian\xc8\x9b\xc4\x83 cu jurchenii, iar campaniile militare comune au r\xc4\x83sturnat \xc8\x99i au cucerit dinastia Liao p\xc3\xa2n\xc4\x83 \xc3\xaen 1125. Jurchenii au observat \xc3\xaens\xc4\x83 presta\xc8\x9bia slab\xc4\x83 \xc8\x99i sl\xc4\x83biciunea militar\xc4\x83 a armatei Songului; ace\xc8\x99tia au rupt imediat alian\xc8\x9ba cu Dinastia Song, lans\xc3\xa2nd o invazie a teritoriului chinez \xc3\xaen 1125 \xc8\x99i alta \xc3\xaen 1127. \xc3\x8en aceasta din urm\xc4\x83, ei au capturat nu numai capitala dinastiei, Kaifeng, dar \xc8\x99i pe \xc3\xaemp\xc4\x83ratul emerit Huizong, pe succesorul s\xc4\x83u Qinzong \xc8\x99i cea mai mare parte a cur\xc8\x9bii imperiale. Acest incident a avut loc \xc3\xaen anul Jingkang (chinez\xc4\x83: \xe9\x9d\x96\xe5\xba\xb7) \xc8\x99i este cunoscut sub numele de Umilin\xc8\x9ba de Jingkang (chinez\xc4\x83: \xe9\x9d\x96\xe5\xba\xb7 \xe4\xb9\x8b\xe8\x80\xbb). For\xc8\x9bele Song r\xc4\x83mase s-au regrupat sub autoproclamatul \xc3\xaemp\xc4\x83rat Gaozong (1127-1162), s-au retras la sud de fluviul Yangtze \xc8\x99i au stabilit o nou\xc4\x83 capital\xc4\x83 a dinastiei Song, Lin\'an (Hangzhou-ul modern). Cucerirea jurchen\xc4\x83 a nordului Chinei \xc8\x99i mutarea capitalei de la Kaifeng la Lin\'an au fost linia de demarca\xc8\x9bie \xc3\xaentre Dinastia Song de Nord \xc8\x99i Dinastia Song de Sud.\n_START_SECTION_\nSong de Sud \xe2\x80\x94 1127\xe2\x80\x931279\n_START_PARAGRAPH_\nDe\xc8\x99i sl\xc4\x83bit \xc8\x99i \xe2\x80\x9e\xc3\xaempins\xe2\x80\x9d la sud de r\xc3\xa2ul Huai, Song de Sud a g\xc4\x83sit noi modalit\xc4\x83\xc8\x9bi de a-\xc8\x99i stimula puternica economie \xc8\x99i de a-\xc8\x99i ap\xc4\x83ra propriul stat \xc3\xaempotriva dinastiei Jin. Armata avea militari de \xc3\xaenalt\xc4\x83 calificare, cum ar fi generalii Yue Fei \xc8\x99i Han Shizhong. Guvernul a promovat construc\xc8\x9biile navale \xc8\x99i multe proiecte la scar\xc4\x83 larg\xc4\x83 pentru \xc3\xaembun\xc4\x83t\xc4\x83\xc8\x9birea porturilor, construc\xc8\x9bia de faruri \xc8\x99i depozite portuare, \xc3\xaen scopul de a sprijini comer\xc8\x9bul maritim interna\xc8\x9bional, precum \xc8\x99i extinderea porturilor interna\xc8\x9bionale, cum ar fi Quanzhou, Guangzhou \xc8\x99i Xiamen, care st\xc4\x83teau la baza comer\xc8\x9bului chinez. Pentru a proteja \xc8\x99i sprijini multitudinea de nave care navigau \xc3\xaen scopuri maritime \xc3\xaen Marea Chinei de Est \xc8\x99i Marea Galben\xc4\x83 (c\xc4\x83tre Coreea \xc8\x99i Japonia), Asia de Sud-Est, Oceanul Indian \xc8\x99i Marea Ro\xc8\x99ie, a fost necesar\xc4\x83 \xc3\xaenfiin\xc8\x9barea unei agen\xc8\x9bii maritime oficiale. Astfel dinastia Song a \xc3\xaenfiin\xc8\x9bat prima companie maritim\xc4\x83 permanent\xc4\x83 \xc3\xaen 1132, cu sediul la Dinghai. Cu o flot\xc4\x83 permanent\xc4\x83, Song de Sud a fost preg\xc4\x83tit pentru a face fa\xc8\x9b\xc4\x83 for\xc8\x9belor navale, de pe fluviul Yangtze, ale Jin-ului \xc3\xaen 1161, \xc3\xaen b\xc4\x83t\xc4\x83liile de la Tangdao \xc8\x99i de la Caishi. \xc3\x8en timpul acestor lupte marina Song a folosit nave rapide cu ro\xc8\x9bi cu zbaturi iar la bord erau catapulte cu contragreutate ce aruncau grenade umplute cu praf de pu\xc8\x99c\xc4\x83. De\xc8\x99i for\xc8\x9bele Jin aveau 70.000 de recru\xc8\x9bi \xc8\x99i 600 de nave de r\xc4\x83zboi iar Song doar 3.000 de oameni \xc8\x99i 120 nave, marina Songului a ie\xc8\x99it victorioas\xc4\x83 \xc3\xaen ambele lupte datorit\xc4\x83 puterii distructive a grenadelor \xc8\x99i a atacurilor rapide ale navelor. _NEWLINE_For\xc8\x9ba armatei s-a eviden\xc8\x9biat puternic dup\xc4\x83 aceea. La doar un secol dup\xc4\x83 \xc3\xaenfiin\xc8\x9bare, Marina putea conta deja pe 52.000 de marinari. Pentru a finan\xc8\x9ba aceste proiecte, guvernul Song a confiscat por\xc8\x9biuni din p\xc4\x83m\xc3\xa2nturile de\xc8\x9binute de c\xc4\x83tre nobilime, ceea ce a cauzat pierderea loialit\xc4\x83\xc8\x9bii \xc8\x99i divergen\xc8\x9be \xc3\xaentre unii membri conduc\xc4\x83tori ai societ\xc4\x83\xc8\x9bii Song, dar care nu au blocat preg\xc4\x83tirile de ap\xc4\x83rare ale Imperiului. Aspectele financiare au fost agravate de faptul c\xc4\x83 multe familii bogate, proprietare de p\xc4\x83m\xc3\xa2nt \xe2\x80\x94 unele dintre ele av\xc3\xa2nd membri care lucrau ca oficiali guvernamentali \xe2\x80\x94 \xc3\xae\xc8\x99i utilizau conexiunile sociale \xc3\xaen scopul de a ob\xc8\x9bine scutiri fiscale._NEWLINE_De\xc8\x99i dinastia Song a fost \xc3\xaen m\xc4\x83sur\xc4\x83 s\xc4\x83 fr\xc3\xa2neze Dinastia Jin, un nou inamic, \xc3\xaensemnat, a venit la putere peste stepele, de\xc8\x99erturile \xc8\x99i c\xc3\xa2mpiile de la nord de Jin. Mongolii, condu\xc8\x99i de Genghis Han (d. 1206-1227), au invadat ini\xc8\x9bial dinastia Jin, \xc3\xaen 1205 \xc8\x99i 1209, angaj\xc3\xa2ndu-se \xc3\xaen mari raiduri \xc3\xaen afara grani\xc8\x9belor sale, iar \xc3\xaen 1211 au str\xc3\xa2ns o enorm\xc4\x83 armat\xc4\x83 pentru a invada Jinul. Dinastia Jin a fost for\xc8\x9bat\xc4\x83 s\xc4\x83 se supun\xc4\x83 \xc8\x99i s\xc4\x83 pl\xc4\x83teasc\xc4\x83 tribut mongolilor, ca vasali, dar atunci c\xc3\xa2nd Jin a mutat brusc capitala de la Beijing la Kaifeng, mongolii au socotit acest lucru ca pe o revolt\xc4\x83. Sub conducerea lui \xc3\x96gedei Khan (d.1229 -1241), at\xc3\xa2t dinastia Jin c\xc3\xa2t \xc8\x99i dinastia Xia de Vest au fost cucerite de c\xc4\x83tre for\xc8\x9bele mongole. Mongolii au invadat \xc8\x99i Coreea, Califatul Abbasid din Orientul Mijlociu, \xc8\x99i Rusia Kievean\xc4\x83. _NEWLINE_Mongolii au fost la un moment dat alia\xc8\x9bi cu Song, dar aceast\xc4\x83 alian\xc8\x9b\xc4\x83 a fost rupt\xc4\x83 atunci c\xc3\xa2nd Songul a recucerit fostele capitale imperiale: Kaifeng, Luoyang \xc8\x99i Chang\'an, la pr\xc4\x83bu\xc8\x99irea dinastiei Jin. Liderul mongol M\xc3\xb6ngke Khan a condus o campanie \xc3\xaempotriva Songului \xc3\xaen 1259, dar a murit la 11 august \xc3\xaen timpul b\xc4\x83t\xc4\x83liei de la Cetatea Diaoyu \xc3\xaen Chongqing. Moartea hanului M\xc3\xb6ngke \xc8\x99i criza de succesiune ce a urmat, l-a determinat pe Hulagu Han s\xc4\x83 retrag\xc4\x83 cea mai mare parte a for\xc8\x9belor mongole din Orientul Mijlociu, unde era preg\xc4\x83tit s\xc4\x83 lupte \xc3\xaempotriva mamelucilor egipteni (care i-au \xc3\xaenvins pe mongolii r\xc4\x83ma\xc8\x99i la Ain Jalut). De\xc8\x99i Hulagu a fost aliat cu Kublai Khan, for\xc8\x9bele sale au fost \xc3\xaen imposibilitatea de a sprijini atacul \xc3\xaempotriva Songului, din cauza r\xc4\x83zboiului lui Hulagu cu Hoarda de Aur._NEWLINE_Kublai a continuat asaltul \xc3\xaempotriva Songului, c\xc3\xa2\xc8\x99tig\xc3\xa2nd un punct de sprijin temporar pe malul sudic al fluviului Yangtze. Kublai f\xc4\x83cut preg\xc4\x83tiri pentru capturarea Ezhoului, dar un r\xc4\x83zboi civil \xc3\xaen curs, cu fratele s\xc4\x83u, Ariq B\xc3\xb6ke \xe2\x80\x94 un pretendent rival la titlul de Han Mongol \xe2\x80\x94 l-a silit pe Kublai s\xc4\x83 se mute cu cea mai mare parte a for\xc8\x9belor sale \xc3\xaenapoi \xc3\xaenspre nord. \xc3\x8en absen\xc8\x9ba lui Kublai, for\xc8\x9belor Song li s-a comandat, de c\xc4\x83tre cancelarul Jia Sidao, s\xc4\x83 \xc3\xaentreprind\xc4\x83 un atac oportun, reu\xc8\x99ind s\xc4\x83 \xc3\xaemping\xc4\x83 for\xc8\x9bele mongole \xc3\xaenapoi \xc3\xaenspre malurile nordice ale Yangtzeului. Au mai fost mici ciocniri de frontier\xc4\x83 p\xc3\xa2n\xc4\x83 \xc3\xaen 1265, c\xc3\xa2nd Kublai a c\xc3\xa2\xc8\x99tigat o b\xc4\x83t\xc4\x83lie important\xc4\x83 \xc3\xaen Sichuan. Din 1268 p\xc3\xa2n\xc4\x83 \xc3\xaen 1273 Kublai a blocat fluviul Yangtze cu marina sa \xc8\x99i a asediat Xiangyangul, ultimul obstacol \xc3\xaen drumul s\xc4\x83u de invadare a bogatului bazin al fluviului Yangtze. Kublai a proclamat oficial dinastia Yuan \xc3\xaen 1271. \xc3\x8en 1275, o armat\xc4\x83 Song de 130.000 de trupe, sub cancelarul Jia Sidao, a fost \xc3\xaenvins\xc4\x83 de c\xc4\x83tre nou-numitul comandant \xc8\x99ef al lui Kublai, generalul Bayan. \xc3\x8en 1276, cea mai mare parte a teritoriului Songului a fost capturat\xc4\x83 de for\xc8\x9bele Yuan. \xc3\x8en b\xc4\x83t\xc4\x83lia de la Yamen din delta r\xc3\xa2ului Perlei, \xc3\xaen 1279, armata Yuan, condus\xc4\x83 de generalul Zhang Hongfan, a zdrobit \xc3\xaen cele din urm\xc4\x83 rezisten\xc8\x9ba Dinastiei Song. Ultimul monarh r\xc4\x83mas, \xc3\xaen v\xc3\xa2rst\xc4\x83 de 8 ani, \xc3\xaemp\xc4\x83ratul Huaizong al Songului, s-a sinucis, \xc3\xaempreun\xc4\x83 cu prim-ministrul Lu Xiufu \xc8\x99i cu 800 de membri ai clanului imperial. La ordinele lui Kublai, \xc3\xaendeplinite de comandantul Bayan, restul fostei familii imperiale a fost cru\xc8\x9bat\xc4\x83, detronatul \xc3\xaemp\xc4\x83rat Gong a fost degradat, fiindu-i acordat titlul de \xe2\x80\x9eDuce de Ying\xe2\x80\x9d, dar \xc3\xaen cele din urm\xc4\x83 a fost exilat \xc3\xaen Tibet, unde a dus o via\xc8\x9ba de c\xc4\x83lug\xc4\x83r. Fostul \xc3\xaemp\xc4\x83rat a fost, \xc3\xaen cele din urm\xc4\x83, for\xc8\x9bat s\xc4\x83 se sinucid\xc4\x83, \xc3\xaen conformitate cu ordinele str\xc4\x83-str\xc4\x83 nepotului lui Kublai, Gegeen Han, de team\xc4\x83 c\xc4\x83 \xc3\xaemp\xc4\x83ratul Gong ar organiza o lovitur\xc4\x83 de stat pentru a-\xc8\x99i restabili domnia.\n_START_SECTION_\nSocietate \xc8\x99i cultur\xc4\x83\n_START_PARAGRAPH_\nDinastia Song a fost o epoc\xc4\x83 de sofisticare administrativ\xc4\x83 \xc8\x99i de organizare social\xc4\x83 complex\xc4\x83. \xc3\x8en aceast\xc4\x83 perioad\xc4\x83 unele dintre cele mai mari ora\xc8\x99e din lume erau \xc3\xaen China, (Kaifeng \xc8\x99i Hangzhou au avut o popula\xc8\x9bie de peste un milion de locuitori). Oamenii se binedispuneau \xc3\xaen diversele cluburi sociale \xc8\x99i spa\xc8\x9biile de divertisment din ora\xc8\x99e, au existat multe \xc8\x99coli \xc8\x99i temple pentru a oferi oamenilor o educa\xc8\x9bie \xc8\x99i servicii religioase. Guvernul Song a sprijinit mai multe forme de programe de asisten\xc8\x9b\xc4\x83 social\xc4\x83, inclusiv \xc3\xaenfiin\xc8\x9barea de c\xc4\x83mine de b\xc4\x83tr\xc3\xa2ni, clinici publice, precum \xc8\x99i cimitire pentru s\xc4\x83raci. Dinastia Song a sprijinit un amplu serviciu po\xc8\x99tal pentru a asigura o comunicare rapid\xc4\x83 \xc3\xaen \xc3\xaentreg imperiul, fiind modelat dup\xc4\x83 cel din fosta dinastie Han (202 \xc3\xae.Hr. - 220 d.Hr. ). Guvernul central a angajat mii de lucr\xc4\x83tori po\xc8\x99tali de diferite ranguri \xc8\x99i a creat posturi pentru a furniza servicii pentru oficiile po\xc8\x99tale \xc8\x99i marile sta\xc8\x9bii po\xc8\x99tale. \xc3\x8en zonele rurale, \xc8\x9b\xc4\x83ranii cultivatori fie de\xc8\x9bineau \xc3\xaen proprietatea p\xc4\x83m\xc3\xa2ntul cultivat de ei, fie pl\xc4\x83teau chirii \xc3\xaen calitate de arenda\xc8\x99i, sau au fost iobagi pe mo\xc8\x99iile mari._NEWLINE_De\xc8\x99i femeile aveau un nivel social mai mic dec\xc3\xa2t barba\xc8\x9bii (\xc3\xaen conformitate cu etica lui Confucius), s-au bucurat de multe privilegii sociale \xc8\x99i juridice \xc8\x99i de\xc8\x9bineau putere considerabil\xc4\x83 \xc3\xaen familie \xc8\x99i \xc3\xaen propriile \xc3\xaentreprinderi mici. \xc3\x8entruc\xc3\xa2t societatea Song a devenit din ce \xc3\xaen ce mai prosper\xc4\x83, p\xc4\x83rin\xc8\x9bii din partea miresei puteau oferi o zestre mai mare pentru c\xc4\x83s\xc4\x83torie \xc8\x99i femeile, \xc3\xaen mod natural, au c\xc3\xa2\xc8\x99tigat mai multe drepturi legale \xc3\xaen de\xc8\x9binerea de propriet\xc4\x83\xc8\x9bi. \xc3\x8en anumite circumstan\xc8\x9be, o fiic\xc4\x83 nec\xc4\x83s\xc4\x83torit\xc4\x83, f\xc4\x83r\xc4\x83 fra\xc8\x9bi sau un supravie\xc8\x9buitor, mama f\xc4\x83r\xc4\x83 fii, putea mo\xc8\x99teni o jum\xc4\x83tate din cota tat\xc4\x83lui ei din proprietatea familial\xc4\x83 nedivizat\xc4\x83. Au fost mai multe femei notabile \xc8\x99i bine-educa\xc8\x9be \xc8\x99i a fost o practic\xc4\x83 comun\xc4\x83 pentru ele s\xc4\x83-\xc8\x99i educe fii \xc3\xaen perioada timpurie a tinere\xc8\x9bii lor. Mama omului de \xc8\x99tiin\xc8\x9b\xc4\x83, general, diplomat \xc8\x99i omului de stat, Shen Kuo, l-a \xc3\xaenv\xc4\x83\xc8\x9bat pe acesta strategiile militare esen\xc8\x9biale. Au fost, de asemenea, femei scriitoare \xc8\x99i poete excep\xc8\x9bionale, cum ar fi Li Qingzhao (1084-1151), care a devenit celebr\xc4\x83 chiar \xc3\xaen timpul vietii ei._NEWLINE_Religia \xc3\xaen China, \xc3\xaen aceast\xc4\x83 perioad\xc4\x83, a avut un mare efect asupra vie\xc8\x9bii oamenilor, a credin\xc8\x9belor \xc8\x99i a activit\xc4\x83\xc8\x9bilor de zi cu zi, iar literatura chinez\xc4\x83 de spiritualitate era popular\xc4\x83. Cele mai importante zeit\xc4\x83\xc8\x9bi din taoism si budism, spiritele ancestrale, \xc8\x99i multe zeit\xc4\x83\xc8\x9bi din Religia tradi\xc8\x9bional\xc4\x83 chinez\xc4\x83 erau venerate cu jertfe de sacrificiu. Tansen Sen afirm\xc4\x83 c\xc4\x83 mai mul\xc8\x9bi c\xc4\x83lug\xc4\x83ri budi\xc8\x99ti din India au c\xc4\x83l\xc4\x83torit \xc3\xaen China, \xc3\xaen timpul Song, dec\xc3\xa2t \xc3\xaen timpul dinastiei anterioare, Tang (618-907). Cu mul\xc8\x9bi etnici str\xc4\x83ini care c\xc4\x83l\xc4\x83toreau prin China, pentru desf\xc4\x83\xc8\x99urarea activit\xc4\x83\xc8\x9bilor comerciale sau ca reziden\xc8\x9bi permanen\xc8\x9bi, au venit multe religii str\xc4\x83ine; minorit\xc4\x83\xc8\x9bile religioase din China includeau: musulmani din Orientul Mijlociu, evrei Kaifeng, \xc8\x99i manihei\xc8\x99ti persani._NEWLINE_Popula\xc8\x9bia era antrenat\xc4\x83 \xc3\xaentr-o via\xc8\x9b\xc4\x83 social\xc4\x83 \xc8\x99i domestic\xc4\x83 vibrant\xc4\x83, aceasta se bucura de festivaluri publice, precum Festivalul Lanternelor sau Festivalul Qingming. Erau centre de divertisment \xc3\xaen ora\xc8\x99e, ce ofereau o gam\xc4\x83 constant\xc4\x83 de distrac\xc8\x9bii. Au existat p\xc4\x83pu\xc8\x99ari, acroba\xc8\x9bi, actori de teatru, \xc3\xaenghi\xc8\x9bitori de s\xc4\x83bii, \xc3\xaembl\xc3\xa2nzitori de \xc8\x99erpi, povestitori, c\xc3\xa2nt\xc4\x83re\xc8\x9bi \xc8\x99i muzicieni, prostituate; locuri de relaxare (incluz\xc3\xa2nd case de ceai, restaurante \xc8\x99i banchete organizate). Popula\xc8\x9bia frecventa, \xc3\xaen num\xc4\x83r mare, cluburile sociale - existau cluburi de ceai, cluburi de produse alimentare exotice, cluburi de anticariat \xc8\x99i de art\xc4\x83 de colec\xc8\x9bie, cluburi de iubitori de cai, cluburi de poezie \xc8\x99i cluburi de muzic\xc4\x83. Ca \xc8\x99i \xc3\xaen g\xc4\x83tit, gastronomia Song era cunoscut\xc4\x83 pentru varietatea regional\xc4\x83 \xc3\xaen reprezentarea diferitelor stiluri artistice. Drama teatral\xc4\x83 (Opera Chinez\xc4\x83) era foarte popular\xc4\x83 \xc3\xaen r\xc3\xa2ndul popula\xc8\x9biei de elit\xc4\x83 \xc8\x99i a audien\xc8\x9bei generale, de\xc8\x99i chineza clasic\xc4\x83 \xe2\x80\x93 nu limba vernacular\xc4\x83 - era vorbit\xc4\x83 de c\xc4\x83tre actorii de pe scen\xc4\x83. Patru cele mai mari teatre dramatice din Kaifeng puteau acomoda un public de c\xc3\xa2teva mii de oameni, fiecare. Au fost, de asemenea, distrac\xc8\x9bii casnice notabile. Oamenii de acas\xc4\x83 se bucurau de activit\xc4\x83\xc8\x9bi precum jocurile de table Go sau Xiangqi.\n_START_SECTION_\nExamenele pentru serviciul public \xc8\x99i nobilimea gentry\n_START_PARAGRAPH_\n\xc3\x8en aceast\xc4\x83 perioad\xc4\x83, un accent mai mare a fost pus pe sistemul de recrutare al func\xc8\x9bionarilor, pentru serviciul public; acest lucru baz\xc3\xa2ndu-se pe gradele dob\xc3\xa2ndite prin concurs, \xc3\xaentr-un efort de a selecta persoanele cele mai capabile de guvernare. Selectarea oamenilor pentru oficii pe baza meritelor dovedite, a fost o idee veche \xc3\xaen China. Sistemul de servicii publice a devenit institu\xc8\x9bionalizat, la o scar\xc4\x83 mic\xc4\x83 \xc3\xaen timpul dinastiilor Sui \xc8\x99i Tang, dar \xc3\xaen perioada Song a devenit, practic, singurul mijloc de a recruta oficiali \xc3\xaen guvern. Apari\xc8\x9bia pe scar\xc4\x83 larg\xc4\x83 a print\xc4\x83rilor a dus la o circula\xc8\x9bie abundent\xc4\x83 a \xc3\xaenv\xc4\x83\xc8\x9b\xc4\x83turilor lui Confucius \xc8\x99i la educarea a tot mai mul\xc8\x9bi candida\xc8\x9bi eligibili la examen. Acest lucru poate fi v\xc4\x83zut \xc3\xaen num\xc4\x83rul de participan\xc8\x9bi de la examenul de nivel sc\xc4\x83zut, al prefecturii, urc\xc3\xa2nd de la 30.000 de candida\xc8\x9bi anual, la \xc3\xaenceputul secolului al XI-lea, la 400.000 de candida\xc8\x9bi \xc3\xaen secolul al XIII-lea. Serviciul public \xc8\x99i sistemul de examinare au permis o mai bun\xc4\x83 meritocra\xc8\x9bie, mobilitate social\xc4\x83 \xc8\x99i egalitate \xc3\xaen competi\xc8\x9bie, pentru cei care doreau s\xc4\x83 accead\xc4\x83 la un post oficial \xc3\xaen guvern. _NEWLINE_Folosind statistici de stat, colectate de Song, Edward A. Kracke, Sud\xc5\x8d Yoshiyuki \xc8\x99i Ho Ping-ti sus\xc8\x9bin ipoteza c\xc4\x83, pur \xc8\x99i simplu, av\xc3\xa2nd un tat\xc4\x83, bunic, sau str\xc4\x83-bunic, care a servit ca \xc8\x99i func\xc8\x9bionar de stat, nu garanta c\xc4\x83 cineva ar ob\xc8\x9bine acela\xc8\x99i nivel de autoritate. Robert Hartwell \xc8\x99i Robert P. Hymes au criticat \xc3\xaens\xc4\x83 acest model, afirm\xc3\xa2nd c\xc4\x83 pune prea mult accentul pe rolul familiei nucleare \xc8\x99i arat\xc4\x83 doar trei ascenden\xc8\x9bi paterni de candida\xc8\x9bi la examen, \xc3\xaen timp ce ignor\xc4\x83 realitatea demografic\xc4\x83 din Song China, propor\xc8\x9bia semnificativ\xc4\x83 de b\xc4\x83rba\xc8\x9bi din fiecare genera\xc8\x9bie, care nu au avut niciun fiu care s\xc4\x83 le fi supravie\xc8\x9buit \xc8\x99i rolul familiei extinse. Mul\xc8\x9bi s-au considerat dezavantaja\xc8\x9bi de ceea ce au vazut ca un sistem birocratic care favoriza clasa de\xc8\x9bin\xc4\x83torilor de p\xc4\x83mant (gentry), de moment ce ei \xc3\xae\xc8\x99i puteau permite, financiar, cea mai bun\xc4\x83 educa\xc8\x9bie. Unul dintre cei mai mari critici literari ai acestui sistem a fost oficialul \xc8\x99i celebrul poet Su Shi. Cu toate acestea, Su a fost un produs al vremurilor sale, \xc3\xaentruc\xc3\xa2t identitatea, obiceiurile \xc8\x99i atitudinile func\xc8\x9bionarilor-c\xc4\x83rturari au devenit mai pu\xc8\x9bin aristocratice \xc8\x99i mai birocratice odat\xc4\x83 cu trecerea timpului de la Tang la Song. La \xc3\xaenceputul dinastiei, posturile din guvern erau de\xc8\x9binute, \xc3\xaen mod dispropor\xc8\x9bionat, de cele dou\xc4\x83 grupuri sociale de elita: o elit\xc4\x83 fondatoare care a avut leg\xc4\x83turi cu \xc3\xaemp\xc4\x83ratul fondator \xc8\x99i o elit\xc4\x83 de tehnocra\xc8\x9bi, semi-ereditar\xc4\x83, care \xc3\xae\xc8\x99i folosea statutul, de\xc8\x9binut de mult timp, de clan, leg\xc4\x83turile de familie \xc8\x99i alian\xc8\x9bele de c\xc4\x83s\xc4\x83torie, pentru a-\xc8\x99i asigura numiri oficiale. Pe la sf\xc3\xa2r\xc8\x99itul secolului al XI-lea elita fondatoare a devenit caduce, \xc3\xaen timp ce partizanatul politic \xc8\x99i factionalismul de la curte au subminat strategiile de c\xc4\x83s\xc4\x83torie ale elitei tehnocrate, desfiin\xc8\x9b\xc3\xa2nd acest distins grup social \xc8\x99i fiind \xc3\xaenlocuit de o multitudine de familii din nobilimea gentry, de mo\xc8\x99ieri \xc8\x99i bog\xc4\x83ta\xc8\x99i agrari._NEWLINE_Datorit\xc4\x83 cre\xc8\x99terii semnificative a popula\xc8\x9biei Chinei \xc8\x99i a num\xc4\x83rului limitat al corpului de func\xc8\x9bionari-c\xc4\x83rturari accepta\xc8\x9bi (erau aproximativ 20.000 de func\xc8\x9bionari activi \xc3\xaen timpul perioadei Song), o mare parte din clasa gentry educat\xc4\x83 prelua problemele birocratice, de baz\xc4\x83, de la nivelul local. Excluz\xc3\xa2nd func\xc8\x9bionarii-c\xc4\x83rturari din Birouri, aceast\xc4\x83 clas\xc4\x83 social\xc4\x83 de elit\xc4\x83 era format\xc4\x83 din candida\xc8\x9bii la examen, absolven\xc8\x9bi de examen, c\xc4\x83rora \xc3\xaenc\xc4\x83 nu li se atribuiser\xc4\x83 un post de func\xc8\x9bionar, tutori locali \xc8\x99i func\xc8\x9bionarii pensiona\xc8\x9bi. Ace\xc8\x99ti oameni \xc3\xaenv\xc4\x83\xc8\x9ba\xc8\x9bi, absolven\xc8\x9bi \xc8\x99i elitele locale supravegheau birocra\xc8\x9bia local\xc4\x83 \xc8\x99i sponsorizau facilit\xc4\x83\xc8\x9bile necesare comunit\xc4\x83\xc8\x9bilor locale; orice magistrat local, numit \xc3\xaen func\xc8\x9bie de c\xc4\x83tre guvern, se baza pe cooperarea a mai multor, sau mai pu\xc8\x9bine, astfel de elite gentry locale. De exemplu, guvernul Song - excluz\xc3\xa2nd guvernul educa\xc8\x9bional- reformist al \xc3\xaemp\xc4\x83ratului Huizong - a folosit o cantitate mic\xc4\x83 din veniturile de stat pentru a sus\xc8\x9bine \xc8\x99colile prefecturilor \xc8\x99i ale comitatelor, \xc3\xaen schimb, cea mai mare parte a fondurilor pentru \xc8\x99coli au fost alocate din finan\xc8\x9b\xc4\x83ri private. Acest rol limitat al oficialilor guvernamentali a fost o abatere de la practica fostei Dinastii Tang (618-907), c\xc3\xa2nd guvernul reglementa \xc3\xaen mod strict pie\xc8\x9bele comerciale \xc8\x99i afacerile locale; \xc3\xaen Song, guvernul s-a ab\xc8\x9binut, \xc3\xaen mare masur\xc4\x83, s\xc4\x83 reglementeze comer\xc8\x9bul \xc8\x99i s-a bazat pe masa nobilimii locale pentru \xc3\xaendeplinirea sarcinilor necesare comunit\xc4\x83\xc8\x9bilor lor._NEWLINE_Mica nobilime gentry s-a distins \xc3\xaen societate prin preocup\xc4\x83rile intelectuale \xc8\x99i de anticariat, \xc3\xaen timp ce casele proeminen\xc8\x9bilor de\xc8\x9bin\xc4\x83tori de p\xc4\x83mant atr\xc4\x83geau o varietate de curteni, inclusiv artizani, arti\xc8\x99ti, tutori \xc8\x99i animatori. \xc3\x8en ciuda dispre\xc8\x9bului fa\xc8\x9b\xc4\x83 de nego\xc8\x9buri, comer\xc8\x9b \xc8\x99i clasa negustorilor, ar\xc3\xa2tat de c\xc4\x83tre func\xc8\x9bionarii-c\xc4\x83rturari (datorit\xc4\x83 nivelului lor ridicat de cultur\xc4\x83 \xc8\x99i a diferen\xc8\x9belor de clas\xc4\x83), comercialismul a jucat un rol important \xc3\xaen cultura \xc8\x99i societatea Song . Un func\xc8\x9bionar-c\xc4\x83rturar ar fi fost respins de c\xc4\x83tre colegii lui, dac\xc4\x83 ob\xc8\x9binea un venit financiar, altul dec\xc3\xa2t cel din salariul s\xc4\x83u de oficial. Cu toate acestea, acest lucru nu i-a oprit pe mul\xc8\x9bi func\xc8\x9bionari erudi\xc8\x9bi s\xc4\x83 gestioneze rela\xc8\x9bii de afaceri, prin utilizarea de agen\xc8\x9bi de intermediere.\n_START_SECTION_\nLegile, justi\xc8\x9bia \xc8\x99i \xc8\x99tiin\xc8\x9ba medico-legal\xc4\x83\n_START_PARAGRAPH_\nSistemul judiciar Song a p\xc4\x83strat cea mai mare a codului legal al dinastiei Tang, baza legal\xc4\x83 tradi\xc8\x9bional\xc4\x83 chinez\xc4\x83 p\xc3\xa2n\xc4\x83 \xc3\xaen epoca modern\xc4\x83. \xc8\x98erifii itineran\xc8\x9bi men\xc8\x9bineau legea \xc8\x99i ordinea \xc3\xaen jurisdic\xc8\x9biile municipale \xc8\x99i, ocazional, se aventurau \xc3\xaen mediul rural. Magistra\xc8\x9bii oficiali supravegheau cazurile \xc3\xaen instan\xc8\x9be, dar nu se a\xc8\x99tepta de la ei numai s\xc4\x83 fie cunosc\xc4\x83tori ai legii scrise, dar \xc8\x99i s\xc4\x83 promoveze moralitatea \xc3\xaen societate. Magistra\xc8\x9bii, cum ar fi faimosul Bao Qingtian (999-1062), au \xc3\xaentruchipat judec\xc4\x83torul drept, care f\xc4\x83cea dreptate \xc8\x99i niciodat\xc4\x83 nu \xc3\xae\xc8\x99i tr\xc4\x83da principiile. Judec\xc4\x83torii Song specificau vinova\xc8\x9bii \xc8\x99i/sau complicii la un act infrac\xc8\x9bional \xc8\x99i decideau pedepse \xc3\xaen consecin\xc8\x9b\xc4\x83, de multe ori sub forma b\xc4\x83t\xc4\x83ii o palet\xc4\x83 de lemn. Un individ vinovat, sau complice, adus la judecat\xc4\x83 pentru o infrac\xc8\x9biune penal\xc4\x83 sau civil\xc4\x83, nu era privit ca fiind complet nevinovat p\xc3\xa2n\xc4\x83 la proba contrarie, \xc3\xaen timp ce chiar acuzatorii erau privi\xc8\x9bi cu un nivel ridicat de suspiciune de c\xc4\x83tre judec\xc4\x83tor. Av\xc3\xa2nd \xc3\xaen vedere cheltuielile costisitoare de judecat\xc4\x83 \xc8\x99i \xc3\xaentemni\xc8\x9barea imediat\xc4\x83 a celor acuza\xc8\x9bi de infrac\xc8\x9biuni, oamenii din Song preferau solu\xc8\x9bionarea litigiilor \xc8\x99i a certurilor, \xc3\xaen privat, f\xc4\x83r\xc4\x83 interven\xc8\x9bia cur\xc8\x9bii de judecat\xc4\x83._NEWLINE_Unele eseuri din timpul sec. XI, precum cel al lui Shen Kuo, argumentau \xc3\xaempotriva convingerilor tradi\xc8\x9bionale chineze \xc3\xaen anatomie, (cum ar fi argumentul c\xc4\x83 existau dou\xc4\x83 valve \xc3\xaen g\xc3\xa2t \xc3\xaen loc de trei); acest lucru poate a stimulat interesul \xc3\xaen autopsierea cadavrelor, \xc3\xaen China, \xc3\xaen timpul secolului al XII-lea. Medicul \xc8\x99i judec\xc4\x83torul cunoscut sub numele de Song Ci (1186-1249) a scris o lucrare de pionierat \xc3\xaen \xc8\x99tiinta medico-legal\xc4\x83 cu privire la examinarea corpurilor, \xc3\xaen scopul de a determina cauza decesului (\xc8\x99trangulare, otr\xc4\x83vire, \xc3\xaenec, lovituri, etc.) \xc8\x99i pentru a dovedi dac\xc4\x83 decesul rezultase din crim\xc4\x83, sinucidere sau moarte accidental\xc4\x83. Song Ci a subliniat importan\xc8\x9ba comportamentului corespunz\xc4\x83tor al legistului \xc3\xaen timpul autopsiilor \xc8\x99i \xc3\xaenregistrarea corect\xc4\x83 a anchetei fiec\xc4\x83rei autopsii de c\xc4\x83tre birocra\xc8\x9bi.\n_START_SECTION_\nSolda\xc8\x9bii \xc8\x99i metodele de r\xc4\x83zboi\n_START_PARAGRAPH_\nArmata Song a fost organizat\xc4\x83 \xc3\xaen a\xc8\x99a fel \xc3\xaenc\xc3\xa2t s\xc4\x83 nu amenin\xc8\x9be controlul imperial, de multe ori \xc3\xaen detrimentul eficien\xc8\x9bei \xc3\xaen r\xc4\x83zboi. Consiliul militar al Songului de Nord a operat sub un cancelar, care nu a avut niciun control asupra armatei imperiale. Armata imperial\xc4\x83 a fost \xc3\xaemp\xc4\x83r\xc8\x9bit\xc4\x83 \xc3\xaentre trei mare\xc8\x99ali, mutual independen\xc8\x9bi \xc8\x99i fiecare r\xc4\x83spunz\xc4\x83tor fa\xc8\x9b\xc4\x83 de \xc3\xaemp\xc4\x83rat. Deoarece \xc3\xaemp\xc4\x83ratul a condus rareori, personal, campanii, for\xc8\x9belelor Song le-a lipsit unitatea de comand\xc4\x83. Curtea imperial\xc4\x83 adesea considera c\xc4\x83 generalii de succes pun \xc3\xaen pericol autoritatea imperial\xc4\x83, a\xc8\x99a ca i-au concediat sau chiar i-au executat (precum pe Li Gang, Yue Fei sau Han Shizhong)._NEWLINE_Func\xc8\x9bionarii-c\xc4\x83rturari priveau militarii ca inferiori din punct de vedere social ierarhic, \xc3\xaens\xc4\x83 o persoan\xc4\x83 putea ob\xc8\x9bine un statut \xc8\x99i prestigiu \xc3\xaen societate, devenind un ofi\xc8\x9ber militar de rang \xc3\xaenalt, prin ob\xc8\x9binerea de multe b\xc4\x83t\xc4\x83lii victorioase. La apogeu, armata Song a avut un milion de solda\xc8\x9bi, \xc3\xaemp\xc4\x83r\xc8\x9bit\xc4\x83 \xc3\xaen plutoane militare de 50 de trupe, companii formate din doua plutoane \xc8\x99i un batalion format din 500 de solda\xc8\x9bi. Arbaletrierii erau separa\xc8\x9bi de infanteria comun\xc4\x83 \xc8\x99i plasa\xc8\x9bi \xc3\xaen propria lor unitate, \xc3\xaentruc\xc3\xa2t erau combatan\xc8\x9bi aprecia\xc8\x9bi, lans\xc3\xa2nd \xc3\xaen mod eficient s\xc4\x83ge\xc8\x9bi cu foc asupra atacului cavaleriei inamice. Guvernul a fost dornic s\xc4\x83 sponsorizeze noi modele de arbalete, care puteau trage la distan\xc8\x9be mai mari, \xc3\xaen timp ce arbaletrierii au fost, de asemenea, valoroa\xc8\x99i atunci c\xc3\xa2nd erau angaja\xc8\x9bi ca tr\xc4\x83g\xc4\x83tori de raz\xc4\x83 lung\xc4\x83. Cavaleria Song utiliza o mul\xc8\x9bime de arme diferite, inclusiv halebarde, s\xc4\x83bii, arcuri, suli\xc8\x9be \xc8\x99i \xe2\x80\x9el\xc4\x83nci de foc\xe2\x80\x9d ce desc\xc4\x83rcau explozii, de praf de pu\xc8\x99c\xc4\x83, de foc \xc8\x99i \xc8\x99rapnele._NEWLINE_Strategia \xc8\x99i preg\xc4\x83tirea militar\xc4\x83 erau tratate ca \xc8\x99tiin\xc8\x9be, care puteau fi studiate \xc8\x99i perfec\xc8\x9bionate; solda\xc8\x9bilor le erau testate abilit\xc4\x83\xc8\x9bile de a folosi arme \xc8\x99i capacit\xc4\x83\xc8\x9bile lor atletice. Trupele erau instruite s\xc4\x83 respecte standardele de semnal pentru a avansa flutur\xc3\xa2nd steagurile \xc8\x99i s\xc4\x83 se opreasc\xc4\x83 la sunetul clopo\xc8\x9beilor \xc8\x99i al tobelor._NEWLINE_Marina Song a fost de mare importan\xc8\x9b\xc4\x83 \xc3\xaen timpul consolid\xc4\x83rii imperiului, \xc3\xaen secolul al X-lea; \xc3\xaen timpul r\xc4\x83zboiului \xc3\xaempotriva statului Tang de Sud marina Song a folosit tactici precum ap\xc4\x83rarea marilor poduri ponton plutitoare pe Yangtze, \xc3\xaen scopul de a asigura mi\xc8\x99c\xc4\x83rile de trupe \xc8\x99i consumabile. Au existat nave foarte spa\xc8\x9bioase \xc3\xaen dinastia Song, care puteau transporta 1.000 de soldati la bordul lor, \xc3\xaen timp ce rapidele nave cu zbaturi au fost privite ca nave de lupt\xc4\x83 esen\xc8\x9biale \xc3\xaen orice b\xc4\x83t\xc4\x83lie naval\xc4\x83 de succes._NEWLINE_\xc3\x8entr-o b\xc4\x83t\xc4\x83lie din 23 ianuarie 971, numeroasele s\xc4\x83ge\xc8\x9bi de foc trase de c\xc4\x83tre arbaletrierii Song au decimat corpul de elefan\xc8\x9bi de r\xc4\x83zboi ai armatei Han de Sud. Aceast\xc4\x83 \xc3\xaenfr\xc3\xa2ngere a marcat nu numai eventuala capitulare a Hanului de Sud \xc3\xaen fa\xc8\x9ba dinastiei Song, dar, de asemenea, ultima dat\xc4\x83 c\xc3\xa2nd un corp de elefan\xc8\x9bi de r\xc4\x83zboi a fost folosit ca o divizie obi\xc8\x99nuit\xc4\x83, \xc3\xaentr-o armat\xc4\x83 chinez\xc4\x83. [ 105 ]_NEWLINE_Au fost un total de 347 de tratate militare scrise \xc3\xaen perioada Song, a\xc8\x99a cum sunt enumerate \xc3\xaen textul istoric Song Shi (compilat \xc3\xaen 1345). Cu toate acestea, doar pu\xc8\x9bine dintre aceste tratate militare s-au p\xc4\x83strat, cum ar fi Wujing Zongyao scris \xc3\xaen 1044. Este prima carte cunoscut\xc4\x83 pentru enumerarea de formule pentru praful de pu\xc8\x99c\xc4\x83, a dat formule adecvate pentru utilizarea a mai multor tipuri diferite de grenade cu praf de pu\xc8\x99c\xc4\x83. Aceasta a furnizat, de asemenea, o descriere detaliat\xc4\x83 \xc8\x99i ilustra\xc8\x9bii de pompe aruncatoare de flacari cu piston dublu, precum \xc8\x99i instruc\xc8\x9biuni de \xc3\xaentre\xc8\x9binere \xc8\x99i reparare a componentelor \xc8\x99i echipamentelor utilizate \xc3\xaen dispozitiv.\n_START_SECTION_\nArta, literatura \xc8\x99i filozofia\n_START_PARAGRAPH_\nArtele vizuale \xc3\xaen timpul dinastiei Song au fost accentuate de noile evolu\xc8\x9bii, cum ar fi progrese \xc3\xaen pictura peisagistic\xc4\x83 \xc8\x99i de portret. Elita gentry s-a implicat \xc3\xaen domeniul artelor ca \xc3\xaentr-o recreere acceptat\xc4\x83 a unui cultivat func\xc8\x9bionar-c\xc4\x83rturar, \xc3\xaen aceasta fiind incluse pictura, compunerea poeziilor \xc8\x99i caligrafia. Poetul \xc8\x99i omul de stat Su Shi \xc8\x99i asociatul s\xc4\x83u Mi Fu (1051-1107) s-au bucurat de activit\xc4\x83\xc8\x9bile de anticariat, de multe ori \xc3\xaemprumut\xc3\xa2nd sau cump\xc4\x83r\xc3\xa2nd piese de art\xc4\x83 pentru a le studia sau copia. Poezia \xc8\x99i literatur\xc4\x83 au beneficiat de popularitatea \xc3\xaen cre\xc8\x99tere \xc8\x99i dezvoltarea formei \xe2\x80\x9eci\xe2\x80\x9d de poezie. Volume enciclopedice enorme au fost compilate, cum ar fi lucr\xc4\x83ri de istoriografie \xc8\x99i zeci de tratate pe teme tehnice. Aceasta au inclus textul de istorie universal\xc4\x83 al lui Zizhi Tongjian, compilat \xc3\xaen 1000 de volume scrise cu 9,4 milioane de caractere chineze\xc8\x99ti. Genul de literatur\xc4\x83 de c\xc4\x83l\xc4\x83torie din China a devenit, de asemenea, popular odat\xc4\x83 cu scrierile geografului Fan Chengda (1126-1193) \xc8\x99i lui Su Shi, acesta din urm\xc4\x83 a scris \xe2\x80\x9eeseul excursie\xe2\x80\x9d, cunoscut sub numele de \xe2\x80\x9eConsemnare din Muntele Clopotul de Piatr\xc4\x83\xe2\x80\x9d \xc3\xaen care a folosit o scriere conving\xc4\x83toare pentru a argumenta o perspectiv\xc4\x83 filosofic\xc4\x83. De\xc8\x99i o form\xc4\x83 timpurie de nomenclator (indice) geografic local a existat \xc3\xaen China \xc3\xaenc\xc4\x83 din secolul I, forma maturizat\xc4\x83 cunoscut\xc4\x83 sub numele de \xe2\x80\x9eTratatul despre un loc\xe2\x80\x9d, sau fangzhi, a \xc3\xaenlocuit vechiul \xe2\x80\x9eghid al h\xc4\x83r\xc8\x9bii\xe2\x80\x9d, sau tujing, \xc3\xaen timpul dinastiei Song._NEWLINE_Curtea imperial\xc4\x83 de la palatul \xc3\xaemp\xc4\x83ratului s-a umplut cu anturajul monarhului de pictorii de curte, caligrafi, poe\xc8\x9bi \xc8\x99i povestitori. \xc3\x8emp\xc4\x83rat Huizong a fost un artist de renume, precum \xc8\x99i un patron al artelor. Un prim exemplu de pictor de curte foarte apreciat a fost Zhang Zeduan (1085-1145) care a pictat un tablou panoramic enorm, \xe2\x80\x9ePriveli\xc8\x99tea de pe cele dou\xc4\x83 maluri de Qingming\xe2\x80\x9d. \xc3\x8emp\xc4\x83ratul Gaozong al Songului a ini\xc8\x9biat un proiect de art\xc4\x83 masiv \xc3\xaen timpul domniei sale, cunoscut sub numele de \xe2\x80\x9eOptsprezece melodiile ale unui flaut nomad\xe2\x80\x9d din povestea vie\xc8\x9bii lui Cai Wenji (n. 177). Acest proiect de art\xc4\x83 a fost un gest diplomatic pentru Dinastia Jin, \xc3\xaen timp ce \xc3\xaemp\xc4\x83ratul negocia eliberarea mamei sale din captivitatea jurchenilor, din nord._NEWLINE_\xc3\x8en filozofie, budismului din China a scazut \xc3\xaen influen\xc8\x9b\xc4\x83, dar a p\xc4\x83strat rela\xc8\x9bia cu artele \xc8\x99i organiza\xc8\x9biile caritabile ale m\xc4\x83n\xc4\x83stirilor. Budismul a avut o influen\xc8\x9b\xc4\x83 profund\xc4\x83 asupra mi\xc8\x99c\xc4\x83rii de \xc3\xaenmugurire a neo- confucianismului, condus\xc4\x83 de Cheng Yi (1033-1107) \xc8\x99i Zhu Xi (1130-1200). Budismul Mahayana i-a influen\xc8\x9bat pe Fan Zhongyan \xc8\x99i Wang Anshi \xc3\xaen conceptul universalismului etic, \xc3\xaen timp ce metafizica budist\xc4\x83 a avut un impact profund asupra doctrinei pre-neo-confucianiste a lui Cheng Yi. Munca filosofic\xc4\x83 a lui Cheng Yi, l-a influen\xc8\x9bat pe Zhu Xi. De\xc8\x99i scrierile sale nu au fost acceptate de c\xc4\x83tre colegii s\xc4\x83i contemporani, comentariile \xc8\x99i accentul lui Zhu asupra clasicii confucianiste din cele Patru C\xc4\x83r\xc8\x9bi, ca un compus introductiv de \xc3\xaenv\xc4\x83\xc8\x9bare a confucianismului, au stat la baza doctrinei neo- confucianiste. P\xc3\xa2n\xc4\x83 \xc3\xaen anul 1241, sub patronajul \xc3\xaemp\xc4\x83ratului Lizong, cele Patru C\xc4\x83r\xc8\x9bi ale lui Zhu Xi \xc8\x99i comentariul s\xc4\x83u la acestea, au devenit cerin\xc8\x9bele standard de studiu pentru candida\xc8\x9bii care \xc3\xaencearcau s\xc4\x83 treac\xc4\x83 examenele serviciului public. \xc8\x9a\xc4\x83rile din Asia de Est, precum Japonia \xc8\x99i Coreea au adoptat, de asemenea, \xc3\xaenv\xc4\x83\xc8\x9b\xc4\x83turile compilate de Zhu Xi, cunoscute sub numele de Shushigaku (\xe6\x9c\xb1\xe5\xad\x90\xe5\xad\xa6, Scoala lui Zhu Xi) \xc3\xaen Japonia, iar \xc3\xaen Coreea drept Jujahak (\xec\xa3\xbc\xec\x9e\x90\xed\x95\x99). Influen\xc8\x9ba continu\xc4\x83 a budismului poate fi v\xc4\x83zut\xc4\x83 \xc3\xaen picturi, cum ar fi \xe2\x80\x9eUn Luohan Sp\xc4\x83l\xc3\xa2nd\xe2\x80\x9d de Lin Tinggui. Cu toate acestea, ideologia aceasta a fost extrem de criticat\xc4\x83 \xc8\x99i chiar dispre\xc8\x9buit\xc4\x83 de c\xc4\x83tre unii. Omul de stat \xc8\x99i istoric Ouyang Xiu (1007-1072) a numit religia un \xe2\x80\x9eblestem\xe2\x80\x9d, care ar putea fi remediat numai prin smulgerea sa din cultura chinez\xc4\x83 \xc8\x99i \xc3\xaenlocuirea acesteia cu discursul confucianist. O real\xc4\x83 rena\xc8\x99tere a budismului \xc3\xaen societate chinez\xc4\x83 nu a avut loc p\xc3\xa2n\xc4\x83 la domnia mongol\xc4\x83 a dinastiei Yuan, odat\xc4\x83 cu sponsorizarea lui Kublai Khan a budismului tibetan \xc8\x99i Drog\xc3\xb6n Ch\xc3\xb6gyal Phagpa ca lama conduc\xc4\x83tor. Cre\xc8\x99tinismul nestorian, care a intrat China \xc3\xaen epoca Tang, va fi, de asemenea, re\xc3\xaenviat \xc3\xaen China sub conducerea mongol\xc4\x83.\n_START_SECTION_\nBuc\xc4\x83t\xc4\x83ria \xc8\x99i \xc3\xaembr\xc4\x83c\xc4\x83mintea\n_START_PARAGRAPH_\nLegile limitative reglementau ce alimentele se puteau consuma \xc8\x99i hainele pe care cineva le putea purta, \xc3\xaen conformitate cu statutul \xc8\x99i clasa social\xc4\x83. Principalele alimentele de baz\xc4\x83 \xc3\xaen dieta claselor de jos au r\xc4\x83mas orezul, carnea de porc \xc8\x99i pe\xc8\x99tele sarat. \xc3\x8embr\xc4\x83c\xc4\x83minte era f\xc4\x83cut\xc4\x83 din c\xc3\xa2nep\xc4\x83 sau bumbac, limitat\xc4\x83 la un colorit standard de alb \xc8\x99i negru. Pantalonii erau \xc8\x9binuta acceptabil\xc4\x83 pentru \xc8\x9b\xc4\x83rani, solda\xc8\x9bi, artizani \xc8\x99i negustori, de\xc8\x99i negustorii boga\xc8\x9bi puteau alege s\xc4\x83 poarte haine mai ornate \xc8\x99i bluze masculine care ajungeau mai jos de talie. \xc3\x8embr\xc4\x83c\xc4\x83mintea acceptabil\xc4\x83 pentru un func\xc8\x9bionar-c\xc4\x83rturar a fost rigid definit\xc4\x83 prin sistemul de clasificare social\xc4\x83. Cu toate acestea, pe m\xc4\x83sur\xc4\x83 ce timpul a trecut, aceast\xc4\x83 regul\xc4\x83 de \xc3\xaembr\xc4\x83c\xc4\x83minte \xc3\xaen func\xc8\x9bie de rangul func\xc8\x9bionarului nu a fost strict aplicat\xc4\x83. Fiecare oficial era capabil s\xc4\x83-\xc8\x99i afi\xc8\x99eze statutul acordat prin purtarea de culori diverse pentru hainele tradi\xc8\x9bionale de m\xc4\x83tase, care at\xc3\xa2rnau \xc3\xaenspre sol, \xc3\xaen jurul picioarelor, chiar \xc8\x99i stiluri specifice de centuri care ar\xc3\xa2tau gradul sau rangul s\xc4\x83u de func\xc8\x9bionar._NEWLINE_Femeile purtau rochii lungi, bluze care coborau p\xc3\xa2n\xc4\x83 la genunchi, fuste si jachete cu m\xc3\xa2neci lungi sau scurte, \xc3\xaen timp ce femeile din familiile bogate puteau purta e\xc8\x99arfe violet \xc3\xaen jurul umerilor. Principala diferen\xc8\x9b\xc4\x83 \xc3\xaen \xc3\xaembr\xc4\x83c\xc4\x83mintea femeilor fa\xc8\x9b\xc4\x83 de cea a b\xc4\x83rba\xc8\x9bilor a fost faptul c\xc4\x83 acestea se str\xc3\xa2ngeau, prindeau, \xc3\xaenspre st\xc3\xa2nga \xc8\x99i nu \xc3\xaenspre dreapta._NEWLINE_Existau o multitudine de restaurante \xc8\x99i taverne; de obicei felurile principale erau incluse \xc3\xaen ospe\xc8\x9be, banchete \xc8\x99i carnavaluri, \xc3\xaen timpul Song. Ele dezv\xc4\x83luie o diet\xc4\x83 variat\xc4\x83 \xc8\x99i generoas\xc4\x83 pentru cei din clasa superioar\xc4\x83. Ei puteau alege dintr-o mare varietate de carne \xc8\x99i fructe de mare, inclusiv creve\xc8\x9bi, g\xc3\xa2\xc8\x99te, ra\xc8\x9be, scoici, crustacee, iepure, pot\xc3\xa2rniche, fazan, prepeli\xc8\x9be, vulpe, bursuc, scoici, crabi, \xc8\x99i multe altele. Produsele lactate erau rare \xc3\xaen buc\xc4\x83t\xc4\x83ria chinez\xc4\x83 \xc3\xaen acel moment. Carne de vit\xc4\x83 a fost rareori consumat\xc4\x83, deoarece taurul a fost un valoros animal viu, \xc8\x99i carne de c\xc3\xa2ine era absent\xc4\x83 din dieta celor boga\xc8\x9bi, de\xc8\x99i cei s\xc4\x83raci puteau alege s\xc4\x83 m\xc4\x83n\xc3\xa2nce carne de c\xc3\xa2ine dac\xc4\x83 era neap\xc4\x83rat necesar (\xc3\xaens\xc4\x83 nu f\xc4\x83cea parte din dieta lor regulat\xc4\x83). Oamenii consumau, de asemenea, finic, stafide, jujube, pere, prune, caise, suc de pere, suc de fructe de lici, miere \xc8\x99i b\xc4\x83uturi de ghimbir, suc de papaia, mirodenii \xc8\x99i condimente de piper de Sichuan, ghimbir, sos de soia, ulei, ulei de susan, sare \xc8\x99i o\xc8\x9bet. Dieta alimentar\xc4\x83 comun\xc4\x83 a s\xc4\x83racilor a fost de carne de porc, pe\xc8\x99te s\xc4\x83rat \xc8\x99i orez.\n_START_SECTION_\nEconomie, industrie \xc8\x99i comer\xc8\x9b\n_START_PARAGRAPH_\nDinastia Song a avut una dintre economiile cele mai prospere \xc8\x99i avansate din lumea medieval\xc4\x83. Chinezii Song \xc8\x99i-au investit fondurile \xc3\xaen societ\xc4\x83\xc8\x9bi pe ac\xc8\x9biuni \xc8\x99i \xc3\xaen vasele de naviga\xc8\x9bie, \xc3\xaentr-un moment c\xc3\xa2nd c\xc3\xa2\xc8\x99tigul monetar era asigurat din vigurosul comer\xc8\x9b de peste m\xc4\x83ri \xc8\x99i comer\xc8\x9bul intern de-a lungul Marelui Canal \xc8\x99i a fluviului Yangtze. Proeminentelor familii de comercian\xc8\x9bi \xc8\x99i \xc3\xaentreprinderilor private li s-au permis s\xc4\x83 activeze \xc3\xaen industrii asupra c\xc4\x83rora nu exista deja un monopol guvernamental. At\xc3\xa2t industriile private, c\xc3\xa2t \xc8\x99i cele controlate de guvern au satisf\xc4\x83cut nevoile unei popula\xc8\x9bii \xc3\xaen cre\xc8\x99tere \xc3\xaen Song China. Me\xc8\x99te\xc8\x99ugarii \xc8\x99i negustorii au format breasle cu care statul a trebuit s\xc4\x83 se lupte pentru stabilirea taxelor, rechizi\xc8\x9bionarea bunurilor, precum \xc8\x99i stabilirea salariilor lucr\xc4\x83torilor \xc8\x99i pre\xc8\x9burile produselor ._NEWLINE_Industria fierului a fost acaparat\xc4\x83 at\xc3\xa2t de \xc3\xaentreprinz\xc4\x83torii priva\xc8\x9bi, care de\xc8\x9bineau \xc3\xaen proprietate topitorii, la fel ca \xc8\x99i guvernul. Economia Songului a fost suficient de stabil\xc4\x83 pentru a produce mai mult de o sut\xc4\x83 de milioane kilograme de produse de fier pe an. Defri\xc8\x99\xc4\x83rile pe scar\xc4\x83 larg\xc4\x83 \xc3\xaen China ar fi continuat dac\xc4\x83 nu ar fi fost inova\xc8\x9bia din secolului XI a utiliz\xc4\x83rii c\xc4\x83rbunelui \xc3\xaen loc de mangal la furnalele de topire a fontei  O mare parte din acest fier a fost rezervat pentru uz militar, \xc3\xaen realizarea de arme \xc8\x99i armuri pentru trupe, dar o parte a fost folosit pentru a modela multele produse de fier necesare pentru a satisface cerin\xc8\x9bele, \xc3\xaen cre\xc8\x99tere, de pe pia\xc8\x9ba intern\xc4\x83. Comer\xc8\x9bul cu fier \xc3\xaen China a avansat datorit\xc4\x83 construirii de noi canale navigabile, facilit\xc3\xa2nd fluxul de produse din fier, de la centrele de produc\xc8\x9bie la vasta pia\xc8\x9b\xc4\x83 din capital\xc4\x83._NEWLINE_Produc\xc8\x9bia anual\xc4\x83 de monede din cupru b\xc4\x83tute \xc3\xaen 1085 a ajuns la aproximativ \xc8\x99ase miliarde de buc\xc4\x83\xc8\x9bi. Progresul cel mai remarcabil din economia Songului a fost prima emisie monetar\xc4\x83 guvernamental\xc4\x83 de bani imprima\xc8\x9bi pe h\xc3\xa2rtie, cunoscu\xc8\x9bi sub numele de Jiaozi (\xc8\x99i Huizi). Pentru tip\xc4\x83rirea de bani de h\xc3\xa2rtie, curtea Song \xc3\xaenfiin\xc8\x9bat mai multe fabrici conduse de guvern \xc3\xaen ora\xc8\x99ele Huizhou, Chengdu, Hangzhou, \xc8\x99i Anqi. Volumul for\xc8\x9bei de munc\xc4\x83 angajate \xc3\xaen fabricile de bani de h\xc3\xa2rtie a fost mare, \xc3\xaen 1175 fabrica de la Hangzhou a avut mai mult de o mie de muncitori pe zi._NEWLINE_Puterea economic\xc4\x83 a Song China a influen\xc8\x9bat puternic economiile str\xc4\x83ine din afara grani\xc8\x9belor. Geograful marocan al-Idrisi a scris \xc3\xaen 1154 despre dib\xc4\x83cia navelor comerciale din China \xc3\xaen Oceanul Indian \xc8\x99i despre cursele lor anuale ce duceau fier, s\xc4\x83bii, m\xc4\x83tase, catifea, por\xc8\x9belan \xc8\x99i textile, \xc3\xaen diverse locuri, cum ar fi Aden (Yemen), Fluviul Indus \xc8\x99i R\xc3\xa2ul Eufrat din Irakul zilelor noastre. Str\xc4\x83inii, la r\xc3\xa2ndul lor, au avut un impact asupra economiei chineze. De exemplu, mul\xc8\x9bi musulmani din Asia de Vest sau Asia Central\xc4\x83 c\xc4\x83l\xc4\x83toreau \xc3\xaen China pentru comer\xc8\x9b, devenind o for\xc8\x9b\xc4\x83 proeminent\xc4\x83 \xc3\xaen industria de import \xc8\x99i export, \xc3\xaen timp ce unii au fost chiar numi\xc8\x9bi ofi\xc8\x9berii, supraveghind treburile economice. Comer\xc8\x9bul maritim cu Pacificul de Sud-Est, lumea hindus\xc4\x83, lumea islamic\xc4\x83, \xc8\x99i Africa de Est, au adus comercian\xc8\x9bilor mari averi \xc8\x99i au stimulat o cre\xc8\x99tere enorm\xc4\x83 a industriei construc\xc8\x9biilor navale \xc3\xaen provincia Fujian a erei Song. Cu toate acestea, au existat riscuri \xc3\xaen astfel de c\xc4\x83l\xc4\x83torii lungi peste m\xc4\x83ri. \xc3\x8en scopul de a reduce riscul pierderii banilor \xc3\xaen aceste misiuni comerciale maritime \xc3\xaen str\xc4\x83in\xc4\x83tate, istoricii Ebrey, Walthall, \xc8\x99i Palais au men\xc8\x9bionat:_NEWLINE_[\xc3\x8en epoca Song] investitorii, de obicei, \xc3\xae\xc8\x99i divizau investi\xc8\x9biile lor \xc3\xaentre mai multe nave, \xc8\x99i fiecare nav\xc4\x83 a avut mai mul\xc8\x9bi investitori \xc3\xaen spatele ei. Un observator credea c\xc4\x83 dorin\xc8\x9ba de a investi \xc3\xaen comer\xc8\x9bul de peste m\xc4\x83ri ducea la o ie\xc8\x99ire din imperiu a unui numerar din cupru. El a scris, \xe2\x80\x9eOamenii de-a lungul coastei sunt \xc3\xaen termeni informali cu comercian\xc8\x9bii, care se angajeaz\xc4\x83 \xc3\xaen comer\xc8\x9bul de peste m\xc4\x83ri, fie pentru c\xc4\x83 sunt cona\xc8\x9bionalii lor sau cuno\xc8\x99tin\xc8\x9bele lor personale .... [ Ei dau negustorilor ] bani pentru a-i lua cu ei, pe navele lor, pentru achizi\xc8\x9bion\xc4\x83ri \xc8\x99i s\xc4\x83 revin\xc4\x83 apoi cu m\xc4\x83rfuri str\xc4\x83ine. Ei investesc de la zece p\xc3\xa2n\xc4\x83 la o sut\xc4\x83 de siruri de bani \xc8\x99i \xc3\xaen mod regulat, ob\xc8\x9bin\xc3\xa2nd un profit de c\xc3\xa2teva sute la sut\xc4\x83\xe2\x80\x9d.\n_START_SECTION_\nR\xc4\x83zboiul cu praf de pu\xc8\x99c\xc4\x83\n_START_PARAGRAPH_\nProgresele \xc3\xaen tehnologia armelor au fost \xc3\xaembun\xc4\x83t\xc4\x83\xc8\x9bite de c\xc4\x83tre praful de pu\xc8\x99c\xc4\x83, dar \xc8\x99i de dezvoltarea unui arunc\xc4\x83tor de fl\xc4\x83c\xc4\x83ri timpuriu, a grenadelor explozive, a armelor de foc, a tunului \xc8\x99i a minelor de teren. Ele au permis Songului s\xc4\x83 se apere de armatele inamice, p\xc3\xa2n\xc4\x83 la pr\xc4\x83bu\xc8\x99irea sa final\xc4\x83 din secolul al XIII-lea. Manuscrisul lui Wujing Zongyao din 1044 a reprezentat prima carte din istorie care oferea formule pentru producerea \xc8\x99i utilizarea prafului de pu\xc8\x99c\xc4\x83 lui \xc3\xaen diferite tipuri de bombe. \xc3\x8en timp ce se afla \xc3\xaen r\xc4\x83zboi cu mongolii, \xc3\xaen 1259, oficialul Li Zengbo a scris \xc3\xaen lucrarea sa \xe2\x80\x9eKezhai Zagao, Xugaohou\xe2\x80\x9d c\xc4\x83 ora\xc8\x99ul Qingzhou fabrica lunar 1000\xe2\x80\x932000 de bombe, \xc3\xaenvelite \xc3\xaentr-o carapace de fier, distribuind la un moment dat \xc3\xaen Xiangyang \xc8\x99i Yingzhou aproximativ zece\xe2\x80\x93dou\xc4\x83zeci de mii de astfel de bombe. \xc3\x8en schimb, mongolii invadatori recrutau solda\xc8\x9bi chinezi din nord \xc8\x99i foloseau acela\xc8\x99i tip de armament cu praf de pu\xc8\x99c\xc4\x83 \xc3\xaempotriva Songului. P\xc3\xa2n\xc4\x83 \xc3\xaen secolul al XIV-lea, arma de foc \xc8\x99i tunul puteau fi g\xc4\x83site \xc8\x99i \xc3\xaen Europa, \xc3\xaen India, \xc8\x99i \xc3\xaen Orientul Mijlociu islamic, \xc3\xaen epoca timpurie a r\xc4\x83zboiului cu praf de pu\xc8\x99c\xc4\x83.\n_START_SECTION_\nM\xc4\x83surarea distan\xc8\x9belor \xc8\x99i navigarea mecanic\xc4\x83\n_START_PARAGRAPH_\n\xc3\x8enc\xc4\x83 din timpul dinastiei Han, c\xc3\xa2nd statul avea nevoie de m\xc4\x83surarea \xc3\xaen mod eficient\xc4\x83 a distan\xc8\x9belor parcurse \xc3\xaen \xc3\xaentreg imperiul, chinezii s-au bazat pe dispozitivul mecanic podometru (odometru). Podometrul chinez era sub forma unui car cu ro\xc8\x9bi, uneltele sale func\xc8\x9bionau prin mi\xc8\x99care de rotire a ro\xc8\x9bilor, \xc8\x99i unitatea distan\xc8\x9bei - chinezescul li- era marcat\xc4\x83 de lovirea mecanic\xc4\x83 a unui tambur sonor sau clopot de alarm\xc4\x83. Specifica\xc8\x9biile podometrului din secolul al XI-lea au fost scrise de c\xc4\x83tre marele \xc8\x99ambelan Lu Daolong, care este citat pe larg \xc3\xaen textul istoric al lui Song Shi (compilat \xc3\xaen 1345). \xc3\x8en perioada Song, podometrul a fost combinat \xc8\x99i cu un alt dispozitiv mecanic complex, vechi, cunoscut sub numele de \xe2\x80\x9eCarul care arat\xc4\x83 sudul\xe2\x80\x9d. Acest dispozitiv, ini\xc8\x9bial conceput de c\xc4\x83tre Ma Jun \xc3\xaen secolul al III-lea, \xc3\xaencorpora un angrenaj diferen\xc8\x9bial, care permitea unei figurine montate pe vehicul s\xc4\x83 indice \xc3\xaentotdeauna \xc3\xaenspre direc\xc8\x9bia sud, indiferent de pozi\xc8\x9bia ro\xc8\x9bilor vehiculului. Conceptul de mecanism diferen\xc8\x9bial al acestui vehicul de naviga\xc8\x9bie se g\xc4\x83se\xc8\x99te acum \xc3\xaen automobilele moderne, permi\xc8\x9b\xc3\xa2nd rotirea independent\xc4\x83 una fa\xc8\x9b\xc4\x83 de alta a ro\xc8\x9bilor motoare ale aceleia\xc8\x99i pun\xc8\x9bi.\n_START_SECTION_\nPolima\xc8\x9bi, inven\xc8\x9bii \xc8\x99i astronomie\n_START_PARAGRAPH_\nFigurile polima\xc8\x9bilor, cum ar fi oamenii de stat Shen Kuo \xc8\x99i Su Song (1020-1101) au \xc3\xaencorporat progrese \xc3\xaen toate domeniile de studiu, \xc3\xaentre care biologia, botanica, zoologia, geologia, mineralogia, mecanica, orologeria, astronomia, medicina farmaceutic\xc4\x83, arheologia, matematica, cartografia, optica, critica de art\xc4\x83 etc._NEWLINE_Shen Kuo a fost primul care a discernut declinarea magnetic\xc4\x83 a nordul geografic \xc3\xaen timp ce experimenta cu o busol\xc4\x83. Shen a teoretizat c\xc4\x83 exist\xc4\x83 schimb\xc4\x83ri climatice graduale odat\xc4\x83 cu trecerea timpului. El a creat o teorie de formare a P\xc4\x83m\xc3\xa2ntului care cuprindea concepte acceptate de geomorfologie modern\xc4\x83. A efectuat experimente optice cu camera obscur\xc4\x83 la doar c\xc3\xa2\xc8\x9biva zeci de ani dup\xc4\x83 ce Ibn al-Haytham f\xc4\x83cuse primul acest lucru. A \xc3\xaembun\xc4\x83t\xc4\x83\xc8\x9bit, de asemenea, modelele de instrumente astronomice, de exemplu a l\xc4\x83rgit tubul de observare astronomic\xc4\x83, ce i-a permis lui Shen Kuo s\xc4\x83 stabileasc\xc4\x83 pozi\xc8\x9bia stelei polare (care se deplasa \xc3\xaen timp, de-a lungul secolelor). Shen Kuo a fost, de asemenea, cunoscut pentru ceasul astronomic hidraulic, el a inventat un nou container de scurgere pentru clepsidr\xc4\x83, care avea o interpolare de nivel superior mai eficient\xc4\x83 dec\xc3\xa2t interpolarea liniar\xc4\x83, \xc3\xaen calibrarea m\xc4\x83sur\xc4\x83rii timpului._NEWLINE_Su Song a fost cel mai mult cunoscut pentru tratatul s\xc4\x83u de orologerie, scris \xc3\xaen 1092, \xc3\xaen care a descris \xc8\x99i ilustrat \xc3\xaen detaliu ceasul astronomic, ce func\xc8\x9biona cu ap\xc4\x83, de 12 de metri, construit \xc3\xaen Kaifeng . Turnul Ceas prezenta instrumentele astronomice mari ale sferei armilare \xc8\x99i globului ceresc, ambele ac\xc8\x9bionate de un mecanism de e\xc8\x99apament intermitent, timpuriu, (aproximativ dou\xc4\x83 secole \xc3\xaenainte ca distincta roat\xc4\x83 de e\xc8\x99apament (roata ancorei) a ceasurilor mecanice autentice s\xc4\x83 apar\xc4\x83 \xc3\xaen ceasornic\xc4\x83ria european\xc4\x83), \xc8\x99i prin angrenaje \xc8\x99i curele de transmisie, un dispozitiv mecanic esen\xc8\x9bial, \xc3\xaent\xc3\xa2lnit \xc3\xaen multe utiliz\xc4\x83ri practice moderne, cum ar fi la biciclete. \xc3\x8en cartea sa, Su a publicat un atlas ceresc con\xc8\x9bin\xc3\xa2nd cinci diagrame de stele. Aceste h\xc4\x83r\xc8\x9bi stelare erau dotate cu o proiec\xc8\x9bie cilindric\xc4\x83 similar\xc4\x83 cu Proiec\xc8\x9bia lui Mercator, aceasta din urm\xc4\x83 fiind o inova\xc8\x9bie cartografic\xc4\x83 din 1569 a lui Gerardus Mercator.\n_START_SECTION_\nMatematic\xc4\x83 \xc8\x99i cartografie\n_START_PARAGRAPH_\nAu fost multe \xc3\xaembun\xc4\x83t\xc4\x83\xc8\x9biri notabile \xc3\xaen matematica chinez\xc4\x83 \xc3\xaen epoca Song. Cartea publicat\xc4\x83 \xc3\xaen 1261 de matematicianul Yang Hui (c. 1238-1298), a oferit cea mai timpurie ilustrare chinezeasc\xc4\x83 a triunghiului lui Pascal, de\xc8\x99i acesta a fost descris mai devreme, \xc3\xaen jurul anului 1100 de c\xc4\x83tre Jia Xian. Yang Hui a expus \xc8\x99i reguli pentru facerea de aranjamente combinatorii \xc3\xaen p\xc4\x83trate magice, a oferit o dovad\xc4\x83 teoretic\xc4\x83 pentru cele 43 de axiome ale lui Euclid despre paralelograme \xc8\x99i a fost primul care a folosit coeficien\xc8\x9bii negativi ai lui \xe2\x80\x9ex" \xc3\xaen ecua\xc8\x9bii de gradul al doilea. Contemporanul lui Yang, Qin Jiushao (c. 1202-1261), a fost primul care a introdus simbolul zero, \xc3\xaen matematica din China, \xc3\xaenainte \xc3\xaen aceste spa\xc8\x9bii goale au fost folosite, \xc3\xaen loc de zerouri, un sistem de bare (linii) de numerota\xc8\x9bie. El este cunoscut \xc8\x99i pentru lucrul cu teorema chinezeasc\xc4\x83 a resturilor, formula lui Heron, \xc8\x99i datele astronomice utilizate \xc3\xaen determinarea datei solsti\xc8\x9biului de iarn\xc4\x83. Lucrarea cea mai \xc3\xaensemnat\xc4\x83 a lui Qin a fost \xe2\x80\x9eTratate matematice \xc3\xaen nou\xc4\x83 capitole\xe2\x80\x9d, publicat\xc4\x83 \xc3\xaen 1247._NEWLINE_Geometria a fost esen\xc8\x9bial\xc4\x83 pentru topografie \xc8\x99i cartografie. Cele mai vechi h\xc4\x83r\xc8\x9bi chineze\xc8\x99ti existente dateaz\xc4\x83 din secolul al IV-lea \xc3\xae.Hr. Abia \xc3\xaen timpul lui Pei Xiu (224-271) a fost folosit\xc4\x83 pentru prima oar\xc4\x83 pe o hart\xc4\x83 altitudinea topografic\xc4\x83, un sistem de reprezentare \xc3\xaen form\xc4\x83 de gril\xc4\x83 dreptunghiular\xc4\x83, \xc8\x99i utilizarea unui standard de linie gradat\xc4\x83 pentru distan\xc8\x9be. Urm\xc3\xa2nd o lung\xc4\x83 tradi\xc8\x9bie, Shen Kuo a creat o hart\xc4\x83 \xc3\xaen relief, \xc3\xaen timp ce alte h\xc4\x83r\xc8\x9bi ale sale prezentau uniform gradat, o scar\xc4\x83 de 1:900,000. A \xc3\xaentocmit o hart\xc4\x83 cu p\xc4\x83tr\xc4\x83\xc8\x9bele de 0,91\xc2\xa0m \xc3\xaen 1137, gravat\xc4\x83 \xc3\xaen piatr\xc4\x83, fiecare p\xc4\x83trat reprezent\xc3\xa2nd 100 li (aprox. 50\xc2\xa0km), \xc8\x99i a cartografiat cu precizie conturul coastelor \xc8\x99i sistemele hidrografice din China, ajung\xc3\xa2nd p\xc3\xa2n\xc4\x83 la India . Mai mult dec\xc3\xa2t at\xc3\xa2t, cea mai veche hart\xc4\x83 topografic\xc4\x83 cunoscut\xc4\x83 din lume, \xc3\xaen form\xc4\x83 tip\xc4\x83rit\xc4\x83, provine din enciclopedia editat\xc4\x83 de Yang Jia \xc3\xaen 1155, care arat\xc4\x83 vestul Chinei, f\xc4\x83r\xc4\x83 sistemul oficial de grile/p\xc4\x83trate, care a fost caracteristic h\xc4\x83r\xc8\x9bilor chineze mult mai profesionist concepute. De\xc8\x99i nomenclatorul (indicele) geografic a existat \xc3\xaenc\xc4\x83 din anul 52 d.Hr., din timpul dinastiei Han) \xc8\x99i din timpul dinastiei Sui era \xc3\xaenso\xc8\x9bit de h\xc4\x83r\xc8\x9bi ilustrative (chinez\xc4\x83: tujing), acesta a devenit mult mai frecvent utilizat \xc3\xaen timpul dinastiei Song, atunci c\xc3\xa2nd a existat un interes pentru ca aceste ilustra\xc8\x9bii s\xc4\x83 fie folosite \xc3\xaen scopuri politice, administrative \xc8\x99i militare.\n_START_SECTION_\nImprimarea de tip mobil\n_START_PARAGRAPH_\nInova\xc8\x9bia de imprimare de tip mobil a fost f\xc4\x83cut\xc4\x83 de c\xc4\x83tre artizanul Bi Sheng (990-1051), fiind descris\xc4\x83 pentru prima data de c\xc4\x83tre omul de \xc8\x99tiin\xc8\x9b\xc4\x83 \xc8\x99i de stat, Shen Kuo, \xc3\xaen lucrarea \xe2\x80\x9eMen Xi Bi Tan\xe2\x80\x9d din 1088. _NEWLINE_Tiparul de tip mobil a sporit utilizarea, deja pe scar\xc4\x83 larg\xc4\x83, a metodelor de xilogravur\xc4\x83, de imprimare a mii de documente \xc8\x99i volume de literatur\xc4\x83 scris\xc4\x83, folosite cu ner\xc4\x83bdare de un public din ce \xc3\xaen ce mai cultivat. Avansarea \xc3\xaen imprimare a avut un impact profund asupra educa\xc8\x9biei \xc8\x99i a clasei erudi\xc8\x9bilor func\xc8\x9bionari, de moment ce c\xc4\x83r\xc8\x9bile putea fi printate \xc3\xaentr-un numar foarte mare si mai repede; c\xc4\x83r\xc8\x9bile tip\xc4\x83rite erau mai ieftine \xc3\xaen compara\xc8\x9bie cu exemplarele laborioase, scrise de m\xc3\xa2n\xc4\x83 Cre\xc8\x99terea, \xc3\xaembun\xc4\x83t\xc4\x83\xc8\x9birea pe scar\xc4\x83 larg\xc4\x83 a tip\xc4\x83riturilor \xc8\x99i cultura tiparului, \xc3\xaen perioada Song a fost, prin urmare, un catalizator direct la cre\xc8\x99terea mobilit\xc4\x83\xc8\x9bii sociale \xc8\x99i de m\xc4\x83rirea a clasei educate, a elitelor \xc8\x99colite, acestea din urm\xc4\x83 \xc8\x99i-au m\xc4\x83rit vertiginos num\xc4\x83rul din secolul al XI-lea spre al XIII-lea._NEWLINE_Tipul ce folosea caractere mobile,inventat de Bi Sheng, a fost \xc3\xaen cele din urm\xc4\x83 \xe2\x80\x9er\xc4\x83pus\xe2\x80\x9d de utilizarea masiv\xc4\x83 a xilogravurilor, din cauza limit\xc4\x83rilor enormului sistem de scriere a caracterelor chineze\xc8\x99ti, dar imprimarea de tip mobil a continuat s\xc4\x83 fie folosit\xc4\x83 \xc8\x99i a fost \xc3\xaembun\xc4\x83t\xc4\x83\xc8\x9bit\xc4\x83 \xc3\xaen perioadele ulterioare. Eruditul-func\xc8\x9bionar al Dinastiei Yuan, Wang Zhen (fl. 1290-1333), a implementat un proces de tip\xc4\x83rire mai rapid, \xc3\xaembun\xc4\x83t\xc4\x83\xc8\x9bind caracterele mobile unse cu argil\xc4\x83 \xc8\x99i f\xc4\x83cute din lemn ale lui Bi \xc8\x99i a experimentat caracterele de tip mobil din metal \xc8\x99i cositor. Bogatul patron de tipografie, Hua Sui (1439-1513), din dinastia Ming, s inovat primul tip mobil din metal \xc3\xaen China (folosind bronz), \xc3\xaen 1490. \xc3\x8en 1638 Monitorul de Beijing a schimbat sistemul de xilogravur\xc4\x83 pe printarea de tip mobil. Cu toate acestea, a fost \xc3\xaen timpul dinastiei Qing c\xc3\xa2nd proiecte de imprimare de anvergur\xc4\x83 au \xc3\xaenceput s\xc4\x83 foloseasc\xc4\x83 imprimarea de tip mobil. Aceasta include tip\xc4\x83rirea de \xc8\x99aizeci \xc8\x99i \xc8\x99ase de copii ale unei enciclopedii lungi de 5020 volum \xc3\xaen 1725, Gujin Tushu Jicheng (Colec\xc8\x9bia complet\xc4\x83 de ilustra\xc8\x9bii \xc8\x99i scrieri din vechime p\xc3\xa2n\xc4\x83 \xc3\xaen prezent), care a necesitat crearea a 250.000 de caractere de tip mobile, turnate \xc3\xaen bronz. P\xc3\xa2n\xc4\x83 \xc3\xaen secolul al XIX-lea tiparulul european a \xc3\xaenlocuit vechile metode chineze de tip mobil, \xc3\xaen timp ce de imprimare xilografic\xc4\x83, tradi\xc8\x9bional\xc4\x83 \xc3\xaen Asia de Est, este \xc3\xaen prezent rar folosit\xc4\x83 \xc8\x99i doar pentru motive estetice .\n_START_SECTION_\nIngineria nautic\xc4\x83 \xc8\x99i hidraulic\xc4\x83\n_START_PARAGRAPH_\nCea mai important\xc4\x83 inova\xc8\x9bie nautic\xc4\x83 din perioada Song pare a fi fost introducerea busolei magnetice a marinarilor, care permitea navigarea exact\xc4\x83 pe mare, indiferent de vreme. Acul magnetizat al busolei \xe2\x80\x94 cunoscut \xc3\xaen chinez\xc4\x83 ca \xe2\x80\x9eacul care indic\xc4\x83 sudul\xe2\x80\x9d a fost descris pentru prima dat\xc4\x83 de c\xc4\x83tre Shen Kuo \xc3\xaen M\xc3\xa8ng X\xc4\xab B\xc7\x90 T\xc3\xa1n, din 1088 \xc8\x99i men\xc8\x9bionat pentru prima dat\xc4\x83 ca fiind frecvent folosit de c\xc4\x83tre marinari \xc3\xaen \xe2\x80\x9eConvorbirile de la masa Pingzhou\xe2\x80\x9d din 1119 de Zhu Yu._NEWLINE_Au fost de asemenea progrese considerabile \xc3\xaen ingineria hidraulic\xc4\x83 \xc8\x99i tehnologia nautic\xc4\x83 \xc3\xaen timpul dinastiei Song. Inventarea \xc3\xaen secolul al X-lea a ecluzelor pentru canalele navigabile a permis ca diferite volume de ap\xc4\x83 s\xc4\x83 fie ridicate \xc8\x99i cobor\xc3\xa2te de la un segment al unui canal la altul, ceea ce a ajutat \xc3\xaen mod semnificativ la siguran\xc8\x9ba traficului naval \xc8\x99i a permis accesul unor ambarca\xc8\x9biuni mai mari \xc3\xaen canale. O alt\xc4\x83 inova\xc8\x9bie au fost compartimentele etan\xc8\x99e cu pere\xc8\x9bi desp\xc4\x83r\xc8\x9bitori, ce a f\xc4\x83cut s\xc4\x83 se poat\xc4\x83 evita scufundarea vaselor cu coca avariat\xc4\x83. \xc3\x8en cazul \xc3\xaen care navele erau avariate, chinezii din secolul al XI-lea foloseau docurile uscate pentru repararea acestora, \xc3\xaen timp ce se aflau suspendate afar\xc4\x83 din ap\xc4\x83. Montarea c\xc3\xa2rmei la pup\xc4\x83 exista pe navele chineze \xc3\xaenc\xc4\x83 din secolul I, dup\xc4\x83 cum reiese dintr-un model de nav\xc4\x83 descoperit \xc3\xaentr-un morm\xc3\xa2nt Han._NEWLINE_\xc3\x8en perioada Song, chinezii au conceput o modalitate de a ridica \xc8\x99i cobor\xc3\xae, \xc3\xaen mod mecanic, c\xc3\xa2rmele, pentru ca navele s\xc4\x83 c\xc4\x83l\xc4\x83toreasc\xc4\x83 \xc3\xaentr-o varietate mai mare de ad\xc3\xa2ncimi de ap\xc4\x83. \xc3\x8en Song s-au aranjat din\xc8\x9bii proeminen\xc8\x9bi ai ancorei \xc3\xaentr-un mod circular, \xc3\xaen loc de o singur\xc4\x83 direc\xc8\x9bie. David Graff \xc8\x99i Robin Higham sunt de p\xc4\x83rere c\xc4\x83 acest aranjament a f\xc4\x83cut navele \xe2\x80\x9emai de \xc3\xaencredere\xe2\x80\x9d \xc3\xaen ancorarea lor.\n_START_SECTION_\nInginerie structural\xc4\x83 \xc8\x99i arhitectur\xc4\x83\n_START_PARAGRAPH_\nArhitectura \xc3\xaen timpul perioadei Song atins noi culmi de rafinament. Autori, cum ar fi Yu Hao \xc8\x99i Shen Kuo au scris c\xc4\x83r\xc8\x9bi care definesc domeniul de machete arhitecturale, m\xc4\x83iestrie \xc8\x99i inginerie structural\xc4\x83 \xc3\xaen secolele X - XI. Shen Kuo a p\xc4\x83strat dialogurile scrise ale lui Yu Hao, atunci c\xc3\xa2nd descrie aspecte tehnice, cum ar fi st\xc3\xa2lpi \xc3\xaenclina\xc8\x9bi construi\xc8\x9bi \xc3\xaen turnuri de pagod\xc4\x83 pentru contrav\xc3\xa2ntuirea diagonal\xc4\x83. Shen Kuo, de asemenea, a p\xc4\x83strat dimensiunile specificate de Yu \xc8\x99i unit\xc4\x83\xc8\x9bi de m\xc4\x83sur\xc4\x83 pentru diferite tipuri de construc\xc8\x9bii. Arhitectul Li Jie (1065-1110), care a publicat Yingzao fashi (\xe2\x80\x9eTratat despre metodele de arhitectur\xc4\x83\xe2\x80\x9d) \xc3\xaen 1103, a dezvoltat foarte mult lucr\xc4\x83rile lui Yu Hao \xc8\x99i a elaborat coduri standard de construc\xc8\x9bie, utilizate de c\xc4\x83tre agen\xc8\x9biile guvernamentale centrale \xc8\x99i de c\xc4\x83tre me\xc8\x99terii din \xc3\xaentreg imperiul. El a descris metodele standard de construc\xc8\x9bie, proiectare, utilizarea de \xc8\x99an\xc8\x9buri \xc8\x99i fortifica\xc8\x9bii, piatr\xc4\x83, t\xc3\xa2mpl\xc4\x83rie complex\xc4\x83 sau mai simpl\xc4\x83, cioplitul \xc3\xaen lemn, cotitur\xc4\x83 \xc8\x99i g\xc4\x83urire, t\xc4\x83iere, lucrul cu bambusul, \xc8\x9bigla, construirea zidurilor, pictur\xc4\x83 \xc8\x99i decorare, zidarie, lucrul cu teracota, \xc8\x99i a oferit propor\xc8\x9bii pentru includerea mortarului \xc3\xaen zid\xc4\x83rie . \xc3\x8en cartea sa, Li furniza ilustra\xc8\x9bii detaliate \xc8\x99i vii ale componentelor arhitecturale \xc8\x99i sec\xc8\x9biuni transversale de cl\xc4\x83diri. Aceste ilustra\xc8\x9bii afi\xc8\x99eaz\xc4\x83 diverse aplica\xc8\x9bii, diagrame ce arat\xc4\x83 diferitele tipuri de constructii de s\xc4\x83li, de dimensiuni recomandate. El a subliniat, de asemenea, unit\xc4\x83\xc8\x9bile de m\xc4\x83sur\xc4\x83 standard \xc8\x99i dimensiunile standard, m\xc4\x83sur\xc4\x83tori ale tuturor componentelor de construc\xc8\x9bie descrise \xc8\x99i ilustrate \xc3\xaen cartea sa._NEWLINE_Proiectele de construc\xc8\x9bii grandioase au fost sus\xc8\x9binute de guvern, inclusiv ridicarea de falnice pagode budiste \xc3\xaen China \xc8\x99i construc\xc8\x9bia de poduri enorme (de lemn sau piatr\xc4\x83, estacad\xc4\x83 sau segmente de pod arc). Multe dintre pagodele construite \xc3\xaen perioada Song s-au ridicat la \xc3\xaen\xc4\x83l\xc8\x9bimi ce ar dep\xc4\x83\xc8\x99i zece etaje. Unele dintre cele mai renumite sunt Pagoda de Fier construit\xc4\x83 \xc3\xaen 1049, \xc3\xaen timpul Songului de Nord \xc8\x99i Pagoda Liuhe construit\xc4\x83 \xc3\xaen 1165 \xc3\xaen timpul Songului de Sud, de\xc8\x99i au mai existat multe altele. Cea mai inalt\xc4\x83 este Pagoda Liaodi din Hebei, construit\xc4\x83 \xc3\xaen 1055, de 84m \xc3\xaen\xc4\x83l\xc8\x9bime total\xc4\x83. Unele dintre poduri au atins o lungime de 1220, fiind suficient de largi pentru a permite un trafic simultan de dou\xc4\x83 r\xc3\xa2nduri de care, deasupra unei c\xc4\x83i navigabile sau pr\xc4\x83p\xc4\x83stii. Guvernul supraveghea, de asemenea, construirea propriilor birouri administrative, a apartamentelor din palat, a fortifica\xc8\x9biilor ora\xc8\x99ului, templelor ancestrale \xc8\x99i budiste._NEWLINE_Profesiile de arhitect, me\xc8\x99ter, tamplar \xc8\x99i inginer structural nu au fost privite ca profesii egale cu cele ale unui oficial c\xc4\x83rturat. Cuno\xc8\x99tin\xc8\x9bele de arhitectur\xc4\x83 a fost transmise pe cale oral\xc4\x83, timp de mii de ani, \xc3\xaen China, \xc3\xaen multe cazuri, de la un tat\xc4\x83 artizan la fiul s\xc4\x83u. \xc8\x98colile de inginerie structural\xc4\x83 \xc8\x99i arhitectur\xc4\x83 se cunoa\xc8\x99te s\xc4\x83 fi existat din timpul perioadei Song; o \xc8\x99coala de inginerie prestigioas\xc4\x83 a fost condus\xc4\x83 de renumitul constructor de poduri Cai Xiang (1012-1067), \xc3\xaen provincia medieval\xc4\x83 Fujian._NEWLINE_\xc3\x8en afar\xc4\x83 de cl\xc4\x83dirile existente \xc8\x99i literatura de specialitate din manuale de constructii, opere de art\xc4\x83 arhitecturale ale dinastiei Song \xc3\xaenf\xc4\x83\xc8\x9bi\xc8\x99eaz\xc4\x83 peisaje urbane \xc8\x99i alte cl\xc4\x83diri, ce \xc3\xaei ajut\xc4\x83 oamenii de \xc8\x99tiin\xc8\x9b\xc4\x83 din zilele noastre \xc3\xaen \xc3\xaencerc\xc4\x83rile lor de a reconstrui \xc8\x99i realiza nuan\xc8\x9bele arhitecturii Song. Arti\xc8\x99ti dinastiei Song, cum ar fi Li Cheng,Fan Kuan, Guo Xi, Zhang Zedua, \xc3\xaemp\xc4\x83ratul Huizong al Songului, \xc8\x99i Ma Lin au pictat reprezent\xc4\x83ri \xc3\xaendeaproape ale cl\xc4\x83dirilor, precum \xc8\x99i \xc3\xaentinderi mari de peisaje urbane, ar\xc4\x83t\xc3\xa2nd poduri arcuite, s\xc4\x83li \xc8\x99i pavilioane, turnuri Pagod\xc4\x83 \xc8\x99i distincte ziduri chineze\xc8\x99ti. Omul de \xc8\x99tiin\xc8\x9b\xc4\x83 \xc8\x99i de stat Shen Kuo, a fost cunoscut pentru criticile sale la adresa arhitecturii, spun\xc3\xa2nd c\xc4\x83 a fost mai important pentru un artist s\xc4\x83 capteza o imagine de ansamblu a unui peisaj, dec\xc3\xa2t s\xc4\x83 se concentreze pe unghiurile \xc8\x99i col\xc8\x9burile cl\xc4\x83dirilor. De exemplu, Shen a criticat activitatea pictorului Li Cheng pentru nerespectarea principiului de \xe2\x80\x9ea vedea mic dintr-o perspectiv\xc4\x83 mare\xe2\x80\x9d \xc3\xaen portretizarea cl\xc4\x83dirilor._NEWLINE_Au fost, de asemenea, structuri de morminte piramidale, \xc3\xaen epoca Song, cum ar fi mormintele imperiale Song situate \xc3\xaen Gongxian, provincia Henan. La aproximativ 100\xc2\xa0km (62\xc2\xa0km) de Gongxian este un alt morm\xc3\xa2nt la dinastiei Song la Baisha, care ofer\xc4\x83 \xe2\x80\x9efacsimil elaborat \xc3\xaen caramida din construc\xc8\x9bie pe o structur\xc4\x83 de lemn din China, de la glafurile de la u\xc8\x99i la st\xc3\xa2lpi \xc8\x99i de la piedestale la seturile de console, care \xc3\xaempodobesc pere\xc8\x9bii interiori\xe2\x80\x9d. Cele dou\xc4\x83 mari camere de la morm\xc3\xa2ntul Baisha, de asemenea, au acoperisuri \xc3\xaen form\xc4\x83 conic\xc4\x83. Adiacente c\xc4\x83ilor care duc la aceste morminte sunt liniile statuilor din piatr\xc4\x83 ale func\xc8\x9bionarilor, gardienilor morm\xc3\xa2ntului, animalelor \xc8\x99i creaturilor mitologice din dinastiei Song.\n_START_SECTION_\nArheologie\n_START_PARAGRAPH_\n\xc3\x8en plus fa\xc8\x9b\xc4\x83 de preocup\xc4\x83rile de colec\xc8\x9bionari de antichit\xc4\x83\xc8\x9bi ale micii nobilimi de\xc8\x9bin\xc4\x83toare de p\xc4\x83m\xc3\xa2nt a Songului, erudi\xc8\x9bii-fuc\xc8\x9bionari, \xc3\xaen timpul Song, au devenit extrem de interesa\xc8\x9bi \xc3\xaen preluarea relicvelor antice din siturile arheologice, \xc3\xaen scopul de a revigora utilizarea vaselor antice \xc3\xaen ceremoniile rituale de stat. Euidi\xc8\x9bii func\xc8\x9bionari din perioada Song au pretins c\xc4\x83 au descoperit vase din bronz antice din timpul dinastiei Shang (1600-1046 \xc3\xae.Hr.), care purtau caracterele scrise ale erei Shang. Unii au \xc3\xaencercat s\xc4\x83 recreeze aceste vase de bronz, doar prin folosirea imagina\xc8\x9biei, nu prin observarea dovezilor tangibile ale relicvelor; aceast\xc4\x83 practic\xc4\x83 a fost criticat\xc4\x83 de c\xc4\x83tre Shen Kuo, \xc3\xaen lucrarea sa din 1088. \xc3\x8ens\xc4\x83, Shen Kuo a avut mult mai mult de criticat dec\xc3\xa2t doar aceast\xc4\x83 practic\xc4\x83. Shen a comtestat ideea colegiilor lui, care afirmau c\xc4\x83 relicvele antice au fost create de \xe2\x80\x9e\xc3\xaen\xc8\x9belep\xc8\x9bi\xe2\x80\x9d c\xc4\x83rturari sau clasa veche aristocratic\xc4\x83, Shen atribuind, pe bun\xc4\x83 dreptate, obiectele de artizanat descoperite \xc8\x99i vasele din cele mai vechi timpuri, ca munca artizanilor \xc8\x99i a oamenilor obi\xc8\x99nui\xc8\x9bi din epocile anterioare. De asemenea, a dezaprobat practica colegilor s\xc4\x83i de preocupare pentru arheologie, doar pentru \xc3\xaembun\xc4\x83t\xc4\x83\xc8\x9birea ritualurilor \xc8\x99i a cerenmoniilor de stat, deoarece Shen avea nu numai o abordare interdisciplinar\xc4\x83 \xc3\xaen studiul arheologiei, dar el a subliniat, de asemenea, studiul de func\xc8\x9bionalitate \xc8\x99i investigarea proceselor de fabrica\xc8\x9bie a acestor relicve. Shen a folosit textele vechi \xc8\x99i modele existente ale sferei armilare pentru a crea unua bazat\xc4\x83 pe standardele vechi; Shen a descris arme vechi, cum ar fi utilizarea unui dispozitiv de ochire scalat, pe arbalete; \xc3\xaen timp ce experimenta m\xc4\x83surile muzicale antice, Shen a sugerat ag\xc4\x83\xc8\x9barea unui clopot vechi prin utilizarea unui m\xc3\xa2ner gol \xc3\xaen interior._NEWLINE_\xc3\x8en ciuda interesului imperativ al nobilimii \xc3\xaen arheologie, pur \xc8\x99i simplu pentru revigorarea ritualuri de stat vechi, unii dintre colegii lui Shen au avut o abordare similar\xc4\x83 \xc3\xaen studiul arheologic. Contemporanul s\xc4\x83u, Ouyang Xiu (1007-1072) a compilat un catalog analitic cu milaje dup\xc4\x83 antichit\xc4\x83\xc8\x9bi din piatr\xc4\x83 \xc8\x99i bronz, pionier\xc3\xa2nd idei de epigrafie timpurie \xc8\x99i arheologie. \xc3\x8en secolul al XI-lea, oamenii de \xc8\x99tiin\xc8\x9b\xc4\x83 Song au descoperit un vechi altar al lui Wu Liang (78-151 AD), un erudit al dinastiei Han (202 \xc3\xae.Hr. - 220 d.Hr.); au produs mulaje ale sculpturilor \xc8\x99i basoreliefurilor ce decorau pere\xc8\x9bii morm\xc3\xa2ntului, pentru a putea fi analizate \xc3\xaen alt\xc4\x83 parte. Despre inexactitatea \xc3\xaent\xc3\xa2mpl\xc4\x83rilor din lucr\xc4\x83rile istorice, oficialul Zhao Mingcheng (1081-1129) a scris: \xe2\x80\x9e... inscrip\xc8\x9biile pe bronz \xc8\x99i piatr\xc4\x83 sunt realizate \xc3\xaen momentul \xc3\xaen care evenimentele au avut loc \xc8\x99i pot fi de \xc3\xaencredere, f\xc4\x83r\xc4\x83 nicio re\xc8\x9binere \xc8\x99i astfel, discrepan\xc8\x9bele pot fi descoperite". Istoricul R.C. Rudolph afirm\xc4\x83 c\xc4\x83 accentuarea lui Zhao de consultare a unor surse contemporane pentru datare precis\xc4\x83, este paralel\xc4\x83 cu preocuparea istoricului german Leopold von Ranke (1795-1886), \xc8\x99i a fost, de fapt o idee \xc3\xaemp\xc4\x83rt\xc4\x83\xc8\x99it\xc4\x83 de mul\xc8\x9bi cercet\xc4\x83tori ai dinastiei Song . C\xc4\x83rturarul Songului, Hong Mai (1123-1202), a criticat puternic ceea ce el a numit \xe2\x80\x9eridicolul\xe2\x80\x9d catalog arheologic al cur\xc8\x9bii imperiale, Bogutu, compilat \xc3\xaen timpul domniei lui Huizong, \xc3\xaentre 1111\xe2\x80\x931125. Hong Mai a ob\xc8\x9binut vase vechi din timpul dinastiei Han \xc8\x99i le-au comparat cu descrierile oferite de catalogul Bogutu, \xc8\x99i le-a g\xc4\x83sit atat de inexacte \xc3\xaenc\xc3\xa2t a declarat c\xc4\x83 a trebuit s\xc4\x83 \xe2\x80\x9er\xc3\xa2d\xc4\x83 \xc3\xaen hohote\xe2\x80\x9d. Hong Mai a subliniat faptul c\xc4\x83 aceste gre\xc8\x99eli au fost din vina cancelarul Cai Jing (1047-1126), care interzisese erudi\xc8\x9bilor s\xc4\x83 citeasc\xc4\x83 \xc8\x99i s\xc4\x83 consulte istoria scris\xc4\x83.'